«БЕМОРГА ИНСОН, ДЕБ ҚАРАШ КЕРАК»\nВоҳанинг жазирама офтобида, ҳадсиз кенгликлардек юрагида орзулари мўл бўлган ўсмир қўлига ногаҳон тиббиёт ҳақидаги китоб тушиб қолади-ю, унинг келажакда, албатта, шифокор – жарроҳ бўламан, деган азми қарори янада қатъийлашади. Кун келиб эса у тиббиёт фанлари доктори, профессор, ажойиб адабиётшунос, ўзи ўқиган мактабнинг аълочи ўқувчиларига «Жуманазар Бекназаров» номли стипендия жорий этадиган таниқли олимга айланди...\nОлим билан суҳбатимиз тиббиёт илмига тамаддун бўлган буюк аждодларимиз, туганмас меросимиз, бугунги тиббиётдаги ютуқ ва камчиликлар, миллатпарварлик, юртсеварлик каби олижаноб туйғуларни камол топтиришда эътибор бериш керак бўлган муҳим жиҳатлар борасида бўлди.\n– Жуманазар ака, дастлаб ўсмирликдан шифокорликкача бўлган умр йўлига назар солсак, нима дейсиз?\n– Мен Қашқадарё вилояти, Қамаши туманидаги 65-умумий ўрта таълим мактабида ўқиганман. Мактабда яхши ўқирдим. 4-синфгача Ойбекнинг, гарчи у қадар тушунмасам-да, «Олтин водийдан шабадалар», «Навоий» номли асарларини ўқиб чиққанман. Лекин мутолаага ростакамига банди бўлганман. Уйдаги барча адабиётлар билан таниш эдим. Эсимда, 6-синфда ўқиётганимда отам раҳматли бир китобни ўқиб, кейин тахмонга яшириб қўярди. Бир куни пойлаб туриб, яширилган жойидан олиб қарасам, бу «Ўткан кунлар» романи экан. Мириқиб ўқидим. Кейинчалик муаллифнинг дастхати туширилган Уйғуннинг «Танланган асарлар» ва яна бир неча асарлар билан танишиб, юрагимда адабиётга ҳавас уйғонган. Бора-бора Абдулла Орипов, Асқад Мухтор, Эркин Воҳидов каби шоир ва ёзувчиларнинг китобларига ошно бўлиб, сўзнинг қудратини, сеҳрини англаганман. Энди ўйласам, китоблар мени беморга инсон деб қарашга, унинг руҳиятини, қалбини англашга ўргатган экан. Ошно бўлганим ҳикоя, қисса, шеърлар кейинчалик касалликни даволашда, беморнинг руҳиятини тушунишда яқиндан кўмак берган. Қолаверса, ота-онам оддий одамлар бўлса-да, адабиётни, санъатни қадрлайдиган, кўнгли нозик кишилар эди. Уйимизга онамнинг дугоналари бўлмиш маҳалла аёллари йиғилишганда уларга достонлардан тортиб, ғазалларгача ўқиб берардим. Ҳар бир сатрни тебраниб, киприклари намланиб тинглаган, ҳаё ва андишада бекам бўлган қишлоқ оналарининг ёрқин чеҳралари ҳамон ёдимда.\nШифокор бўлишимга эса 10-синфда ўқиб юрган пайтимда жарроҳлик ҳақидаги китобни ўқиб қолганим сабаб бўлган, десам, янглишмайман. Асарга шу қадар қизиқиб кетганманки, катта бўлсам, албатта, жарроҳ бўламан, деган қатъий қарор қилганман. Шундай қилиб, 1964 йил 15 июлда Тошкентга кириб келганман. Юраги кўкси каби кенг қишлоқ йигитини тасаввур қилинг. Биргина нияти оқ халатли етук шифокор бўлиш эди. Биз жуда ўқимишли авлод эдик. Ишонсангиз, кечаси ҳамхоналарга халақит бермайлик, деб тунда Тошкент давлат тиббиёт академиясининг ҳовлисидаги чироқ ёруғида китоб ўқиб, имтиҳонга тайёргарлик кўрардик. Ҳатто бир гал ётоқхонада жой бўлмай, ижарага хонадон излаб чиққанимизда, бу уйда телевизор бор экан, бизнинг дарс тайёрлашимизга ҳалақит беради, деб бошқа ерга кетганимиз эсимда.\n– Бугун тиббиёт қанчалик ривожланмасин, яшаш тарзи яхшиланмасин, дунё бўйлаб умр коэффициенти гоҳ қисқариб, гоҳ мўътадил бўлиб боряпти, назаримда. Инсон умрини узайтириш, узоқ умр кўриш даражасини қандай омиллар билан боғлайсиз?\n– Келинг, сизга халқона тилда тушунтирсам. Инсон организмида ўн уч триллиондан ортиқ ҳужайралар бор. Ҳар куни одамда 3 миллиарддан 5 миллиардгача ҳужайра қайта туғилади ва ўшанчаси нобуд бўлади. Бу ички қонуниятга деярли барча ҳужайралар бўйсунади. Лекин айрим «безори»лари бу жараёнда иштирок этишни исташмайди ва ўз ҳолича организмда бош-бошдоқлик қилишади. Иммун кучлари эса уларни «жазолаб» йўқ қилишга киришади. Лекин шу пайтда кутилмаганда ишхона ёки оилангизда нохуш вазият бўлиб, сиз қаттиқ стрессга тушсангиз, иммун тизими юрак, нерв тизимларининг ҳолатини беқарорлаштиришга киришади. Қаровсиз қолган «безори» ҳужайралар эса фурсатдан фойдаланиб, энг ички тўқимага кириб олиб, яшаб қолиш ҳаракатига тушишади ҳамда ҳимоя қобиғига ўралади. Иммун тизими қайтиб келганда эса бу қобиқни ёриб киролмайди. Оқибатда аввал зиғирдек, кейин мошдек, чигитдек, данакдек бўлган ҳужайралардан рак клеткалари пайдо бўлади. Афсуски, ҳозирги тиббиёт уларни илк даврларида аниқлашга ожиз. Бу тўқималар катталашганидагина УЗИ текшируви орқали аниқлаб, ташхис қўйилади. Бироқ бу анча кеч демак. Аммо инсон иродаси кучли бўлиб, «Мен учун бу касаллик ҳеч нарса эмас. Мен кучлиман, ҳаммасини енга оламан!» деса, у албатта, ниятига эришади. Аниқроғи, ўз қалбига, руҳиятига берган ишончи туфайли ана шу саратон ҳужайраларининг қобиқларини ёриб киришга қодир. Ҳозирги кунда дунё бўйлаб юрак ишемик, инсульт, қандли диабет каби касалликларнинг кўпайиши натижасида кишида ўртача умр кўриш коэффициенти пасайиб бормоқда. Аслида тиббиёт нуқтаи назаридан инсон 160 – 180 йил яшай олади. Лекин турмуш ташвишлари, касалликлар сабаб шу ёшга етиб боролмайди. Айниқса, ҳозиргидек ҳаёт ритми тезлашгани сари одам бу жадалликка моҳиятан кўниколмаяпти. Шунинг натижасида узоқ умр кўриш миқдори қисқариб бормоқда.\n– Бизнинг дунёга кўрсатадиган юзлаб буюк аждодларимиз бор. Улардан бири тиб илми билимдони Абу Али ибн Синодир. Олим ҳаётига бағишланган хорижий фильмдан очиғи, кўнглим тўлмади. Чунки унда Ибн Синони гўёки инглиз шогирди этиб гавдалантирган, кўпроқ эътибор унга қаратилган. Нега биз ўзимиз фахрланадиган жойда иккиланамиз, четга суриламиз? Ибн Синодек улуғлар меросини тарғиб қилишда тиббиёт соҳаси вакилларининг ҳам жонбозлиги камдек бугун.\n– Ҳа, бу ўзимга энг кўп берадиган саволим, билсангиз. Ибн Синони дунёга қайта таништиришимиз керак, деб ўйлайман. Ахир уни дунё билади-ку, дерсиз. Тўғри, лекин олимнинг бизнинг аждодимиз эканлигини ва Европа олимларининг номи билан юритилаётган бугунги аксарият малҳам чораларини бундан 800 – 600 йил олдин Ибн Сино айтиб кетганлигини исботлашимиз керак. Бу авлодлик бурчимиз.\nМасалан, катаракта касаллигини биринчи марта бобомиз операция қилганлигини, кўз анатомиясидаги мускуллар терминларини аввало у ёзганлигини биздан кўра хорижий олимлар жуда яхши билишади. Ёки қорин оғриғидаги колит деган жойнинг тиббий атамалари номларини Ибн Сино аллақачон ёзиб кетган. Лекин бу терминлар жаҳон тиббиёт олимларининг номи билан аталганлигини қандай изоҳлаймиз? Энг ачинарлиси, бу ўз олимларимизнинг монографияларида ҳам учрамайди. Яна қутуриш касаллигини олайлик. Ибн Сино бу касалликни шундай таърифлаганки, ҳозир бунга бирон изоҳ қўшиш мумкин эмас. Олим ёзган маълумотда унга биринчи ёрдам кўрсатиш қандай бўлишини, жароҳатни сўриб ташлаб, беморга қуён миясининг ширасини ичириш кераклигини, жароҳатга ўша итнинг жигарини боғлаш кераклигини айтган. Лекин 600 йил ўтиб, Луи Пастер қуённинг миясидан қутуришга қарши вакцина ишлаб чиқарди. Чунки қуённинг жигарида антителалар борки, бу қутуриш касаллигини йўқ қилишда ёрдам беради. 2017 йилда Москвада чиқарилган қутуриш касаллигига оид китобда касалликнинг охири ўлим, даво чораси йўқ, дейилган. Бироқ бобомиз ўз вақтида даволанса, ҳатто клиник даражаси авжига чиққанда ҳам беморни қутқариб қолса бўлади, деган. Тажрибасида бўлганки, буни исботлаб, ёзиб қолдирган. Тош касаллигини олайлик. Унинг клиник манзараси ҳақида тўлиқ маълумотлар бор. Рентген бўлмаган бир шароитда шундай ноёб ташхислар қўйган, қовуқ соҳасини илк бор операция қилган бобомизнинг номи билан нега бирор терминда ишлатмаймиз? Нима учун Ибн Сино усули, деб бирорта ташхисни номламаганмиз? Саволлар кўп. Бундан шу нарса англашиладики, биз учун фахр, хориж олимлари учун қўлланма бўлган «Тиб қонунлари» асари ҳали тўлиқ ўрганилмаганини англатади. Мана шундай ҳақиқатларнинг юзага чиқиши учун Ибн Сино ҳақида бадиий, илмий асар ёзишни бошладим.\n– Назаримда, шифокорларга ҳар куни яхшилик қилиш, нажот илинжида келган одамларга ёрдам бериш амали, савоби кўпроқ берилгандек. Айни пайтда бу ажри амални ҳою ҳавасга алмаштираётган, беморнинг аҳволидан кўра, қўлига қараётганлар ҳам афсуски бор...\n– Биласизми, шифокорнинг вазифаси беморга аввало Инсон деб қарашида. Олдингизга шифо топиш илинжида келган кишини дастлаб, Сўз билан даволаш керак. Бир озгина танишув, дўстона суҳбатдан сўнг беморнинг яноқлари қизариб, унда тузалишига бўлган ишончи орта боради. Кўзлари чақнаб, тавсияларингизни ўзига малҳам эканлигини англайди. Бу руҳий терапия дейилади. Қолаверса, ҳар бир инсоннинг қалби, кечинмаси бор. Тажрибамдан келиб чиқиб айтсам, кишини дарров операция столига олишга шошилмайман. Аввал у билан суҳбат қураман. Руҳиятини тайёрлайман, кайфиятини юқори даражага олиб чиққач, ўзи: «Операция қачон, доктор?» дегач, жараённи бошлайман. Бу унинг тузалиб кетиши, жарроҳликдан кейин кўз очишига ишончидан дарак. Тўғри, касбига хиёнат қиладиган одамлар ҳар жойда, ҳар касбда бор. Таъмагирлик – жуда катта гуноҳ. Шифокор шу йўлга кирдими, унинг ишида ривож, еган-ичганида ҳаловат бўлмайди. Чунки оёққа турган одамнинг шифохонадан чиқиб кетаётганининг ўзи шифокорга энг катта мукофот. Демак, у ўз ишини уддалай олибди. Яна бир инсонни рози қилиб, уйига кузатибди.\nШу ўринда яна бир муҳим жиҳатни айтиб ўтмоқчиман. Бу тиббиёт ходимларининг ойлик маошларини ошириш масаласи. Ўн йил ва ундан ортиқ тиб илмини ўрганиб, бемор билан юзлашгунча шифокор қанча қийинчиликларни кўради. Масалан, жарроҳ операция столига келиб, хаёлини бузмасдан, оиласининг кам-кўстини ўйламасдан жарроҳлик ишини қилиши учун ҳаётида тўкинлик, фаровонлик бўлиши керак. Ана шунда у қўшимча иш қилишга, энг ёмони, таъмагирлик қилишга имкони қолмайди. Яна бир масала мени доим ўйлантиради. Айнан инсон саломатлигига кафил бўлган бўлажак шифокорлар учун тиббиёт олийгоҳларидаги контракт тўловни олиб ташлаш зарур. Чунки бундай тўловларни кўп йиллар давомида тўлашга ҳар қандай оиланинг ҳам имконияти етавермайди. Шунда талаба ҳам пул ҳақида ўйламай, дарсларга фаол қатнашиб, маъруза ва амалиётни пухта ўзлаштиради. Миллат соғлигига масъул бўлган касб эгаларининг виждонан ишлашида, фидойи ва билимли бўлишида уларга зарур имкониятларни яратиб бериш керак.\n– Мамлакатимиз тинчлигини асраётган посбонларнинг саломатликларини тиклашда жонбозлик кўрсатаётган ҳарбий шифокорларга қандай тилакларни айтган бўлардингиз?\n– Шифокорлик – жуда масъулиятли соҳа. Зиммангизга шу вазифани олдингизми, демак сиз оламнинг гултожи бўлган Инсоннинг соғлиғига кафилсиз. Энди ҳарбий либосдаги шифокорларнинг масъулияти икки карра кўп. Боиси, ўзлари ҳарбий хизматчи бўлишлари билан бирга, улар Ватан тинчлигига қалқон бўлган шарафли касб эгаларининг доим бардам, шижоатли, тетик юришларига масъулдирлар. Ҳарбий шифокорлар ҳар қандай вазиятда Ватан ҳимоячилари билан бирга, тоғдами, сувдами, ўтдами... Уларнинг ўз касбида камол топишига тилакдошман.\nСуҳбатдош Наргиза АСАДОВА


"Президент арчаси" шодиёнаси\nСергей ПОЛЕТАЕВ олган сурат\nБолажонларнинг шодлиги, шўх кулгисидан-да азизроқ неъмат бўлмаса керак. Атоқли ижодкорлардан бири ҳам "Болаларга беринг дунёни!" дея бежиз таъкидламаган. Янги йил айёми арафасида ¬бутун мамлакатимизда, хусусан, вилоятимизда ўтказилган "Президент арчаси" шодиёналари давомида айни шу ҳақиқатга яна бир бор амин бўлдик.\nВилоят мусиқали драма театрида ўтказилган Янги йил тадбири файзу таровати, ўзига хослиги билан мурғак қалб эгаларининг ёдида қолди. Вилоят ҳокимлиги, халқ таълими бошқармаси ва бошқа мутасадди ташкилотлар томонидан уюштирилган мазкур тадбирда 32-Меҳрибонлик уйи, болалар уйи тарбияланувчилари, шунингдек, ота-онаси бўлмаган жажжи болакайлар, хизмат вазифасини бажа¬раётганда ҳалок бўлган ҳарбийлар фарзандлари, умуман, воҳамизнинг турли ҳудудларида яшовчи 250 нафардан зиёд ўғил-қиз иштирок этди.\nБайрам тадбирини вилоят ҳокими Ў.Барноев очиб, йиғилганларни айём билан қутлади. У ўз сўзида Юртбошимиз раҳнамолигида навқирон авлод камоли, бахту саодати йўлида улкан эзгу ишлар амалга оширилаётганини, минг-минглаб болажонларга чексиз қувонч улашаётган "Президент арчаси" шодиёналари ҳам бунинг ёрқин далили эканлигини, зеро, диёримизда ҳеч ким эътибор ва ғамхўрликдан четда эмаслигини таъкидлади.\nШундан сўнг вилоят раҳбари ўғил-қизларга Президент совғаларини топширди.\nБайрам тадбирига бадиий-мусиқий дас¬тур уланиб кетди. Воҳамиздаги мусиқа ва санъат мактаблари ўқувчилари, Баркамол авлод ижодиёт марказлари, "Радуга" ижодий гуруҳи аъзолари шўх куй-қўшиқлари билан кечага ўзгача шукуҳ бағишлашди. Ўз навбатида, вилоят қўғирчоқ театри актёрлари талқинидаги "Золушка Янги йил базмида" эртак-пьесаси ҳам барчада катта таассурот қолдирди.\nВилоятнинг бошқа шаҳар ва туманларида ўтказилган шундай шодиёналарда яна 293 нафар ўғил-қизга 12 турдаги ўқув қу-роллари ва ширинликлардан иборат Президент совғалари топширилди.


Умумхалқ хайрия ҳашарига 3,1 млрд сўмдан кўп маблағ кетди - UzNews.uz\n23 августа, 12:20 241 0\nУмумхалқ хайрия ҳашарига 3,1 млрд сўмдан кўп маблағ кетди\n21 август куни Ўзбекистонда ўтказилган хайрия ҳашари якунлари бўйича маълумот берилди.\nЎзбкистонда 21 август куни умумхалқ хайрия ҳашари ўтказилганди.\nМаҳалла ва оилани қўллаб-қувватлаш вазирлиги ўтказилган ҳашар якунлари бўйича маълумот берди.\nУнга кўра, хайрия ҳашарида 3 млрд 193 млн сўмдан ортиқ маблағ сарфланди. Шундан 189 млн сўмдан ортиғи “Маҳалла” фонди ҳисобидан аҳолининг ижтимоий ҳимояга муҳтож қатламларига ажратилди.\nВазирликнинг маълумотига кўра, ҳашар давомида:\n— 14 минг 71 гектардан ортиқ майдонлар ободонлаштирилди ва санитар тозаланди;\n— 12 минг 60 тоннадан зиёд чиқиндилар чиқариб ташланди;\n— 12 минг 419 км узунликдаги ариқ ва лотоклар тозаланди;\n— 9 минг 287 та қабристон ва 711 та зиёратгоҳлар ободонлаштирилиб, тартибга келтирилди;\n— 5 млн 250 мингдан зиёд дарахтлар оқланиб, уларга шакл берилди.\nТаъкидланшича, ушбу тадбирларни амалга ошириш учун 8 минг 460 та техника воситалари жалб этилган.\nШунингдек, ҳашар куни 5 минг 947 та кам таъминланган оилаларнинг 168 метр квадратдан зиёд уй-жойлари ҳашар йўли билан таъмирланди, 10 минг 297 нафар эҳтиёжманд оилаларга, шундан 3 минг 456 нафар ногирон ва ёлғиз қарияларнинг ҳолидан хабар олиниб, уларга моддий ёрдамлар кўрсатилди.\nБундан ташқари, ҳашар куни маҳаллаларда 141 та савдо ва маиший хизмат кўрсатиш ва бошқа объектлар фойдаланишга топширилди.\nЎтказилган хайрия ҳашарида 9 млн 700 мингдан зиёд фуқаро, шундан 5 млн 664 минг нафардан ортиқ ёшлар иштирок этган.\nВазирлик шунингдек, август ойи давомида Ўзбекистоннинг барча ҳудудларида ободонлаштириш ва тозалик ойлиги тасдиқланган режа асосида кам таъминланган оилалар, ёлғиз қариялар, ногиронлар ҳолидан хабар олиш, моддий ва маънавий ёрдам кўрсатиш, шунингдек, янги маҳалла биноси, гузарлари ва болалар майдончаларини қуриш ва таъмирлаш ишлари билан давом этишини эслатди.\n23 сентября, 16:18 1724 0\n22 сентября, 17:34 891 1\n24 сентября, 11:40 448 0\n16 Августа, Понедельник 4299 0


Президент 2020 йилда Токиода бўладиган ёзги Олимпия ўйинларига тайёргарлик ишларини танқид қилди - UzNews.uz\nПрезидент 2020 йилда Токиода бўладиган ёзги Олимпия ўйинларига тайёргарлик ишларини танқид қилди\nБугун, 4 сентябрь куни, Шавкат Мирзиёев раислигида жисмоний тарбия ва спортни ривожлантириш, халқаро мусобақаларга тайёргарликни кучайтириш масалаларига бағишланган видеоселектор йиғилиши ўтказилди.\nҚайд этилганидек, кейинги йилларда бу борада ҳам жуда кўп ишлар амалга оширилди. Соҳани бошқаришни такомиллаштириш мақсадида Жисмоний тарбия ва спорт вазирлиги ташкил этилди. Бу ҳақида Президент матбуот хизмати хабар бермоқда.\nШунинг билан бирга, 2019-2023 йилларда жисмоний тарбия ва оммавий спортни ривожлантириш концепцияси тасдиқланди. Аҳолининг жисмоний тайёргарлиги ва саломатлиги даражасини белгиловчи “Алпомиш” ва “Барчиной” махсус тестларини ўтказиш тизими жорий этилди.\nЮртимиз вакиллари ўтган йилги Осиё ўйинларида жами 70 та, жумладан, 21 та олтин, 24 та кумуш ва 25 та бронза медалини қўлга киритиб, умумжамоа ҳисобида 5-ўринни эгаллаганлиги, жорий йилнинг ўтган даврида эса халқаро мусобақаларда жами 442 та, жумладан 145 та олтин, 134 та кумуш ва 163 та бронза медали қўлга киритилганлиги айтилмоқда.\nШунингдек, йиғилишда бундан кейинги мусобақаларга пухта тайёргарлик кўриш, бунинг учун жойларда зарур шароит яратиш масалалари муҳокама этилди.\nБундан ташқари моддий-техник база муҳимлиги, лекин натижани иқтидорли спортчи таъминлаши, бундай ёшларни топиш учун эса кучли селекция тизими зарур эканлиги таъкидлаб ўтилди.\nШулардан келиб чиқиб, тегишли вазирликларга спорт фармакологиясини ривожлантириш, спорт федерацияларида илмий-комплекс лабораториялар ташкил этиш бўйича қарор лойиҳаси ишлаб чиқиш вазифаси қўйилди. Хорижий давлатлар тажрибаси асосида Олимпия ўйинларига тайёргарлик кўриш бўйича ягона марказ барпо этиш таклифи илгари сурилди.\nШунингдек йиғилиш давомида мутасаддиларга олий таълим муассасалари ва туман (шаҳар)ларни аниқ спорт турларига ихтисослаштириш, юқори спорт натижаларига эришган ёшларни ва жисмоний тарбия ўқитувчиларини рағбатлантириш бўйича топшириқлар берилди.


Петербургда ўзбекистонлик аёл ва унинг вояга етмаган қизи зўрланди – mulkdor.com\nMay 29 2019, 08:05 ЖамиятЖиноятРоссияЎзбекистонЯнгиликлар\nПетербургда ўзбекистонлик аёл ва унинг вояга етмаган қизи иштирокида даҳшатли воқеа юз берди. Бу ҳақда Россия матбуотига таяниб “Кун.уз” ёзмоқда.\n18 май куни Ўзбекистоннинг 33 ёшли фуқароси бўлган аёл интернет орқали «Ватандош» ўзбеклар минтақавий ташкилоти раҳбари Усмон Баратовга мурожаат қилган. Аёлнинг айтишича, 5 майдан 9 майгача бўлган вақт оралиғида Дачний проспект-24 манзилидаги уйда жойлашган квартирада икки нафар номаълум шахс уни ва 12 ёшли қизини зўрлашган. Шу билан бирга, улар кўрсатилган квартирада куч билан ушлаб турилган.\nТергов қўмитаси Россия Федерацияси Жиноят кодексининг 131-моддаси (зўрлаш) ва 127-моддаси 2-қисмининг «д» ва «ж» бандлари бўйича (икки ёки ундан ортиқ шахсни, шу жумладан вояга етмаган шахсни ноқонуний равишда куч билан ушлаб туриш) жиноят иши қўзғатди.\nБу жиноятни содир этишда гумон қилиниб Тожикистоннинг 47 ёшли фуқароси қўлга олинди. У ҳеч қаерда ишламайди – яъни, нолегал. Эркак Петербургда миграция рўйхатида қайд этилмаган. Шунингдек, хабар қилинишича, ўзбекистонлик аёл ва унинг қизи ҳам миграция рўйхатига қўйилмаган.


«Солиқ маслаҳати тўғрисида»ги қонун лойиҳаси эълон қилинди\nЎзбекистон Республикасининг “Солиқ маслаҳати тўғрисида”ги қонуни лойиҳаси муҳокама учун эълон қилинди.\nҚонун лойиҳасининг мақсади – солиқ маслаҳати соҳасида ўзини ўзи бошқариш асосий қоидаларини белгиловчи ҳамда самарали фаолият кўрсатадиган солиқ маслаҳатчилари институтини шакллантириш, солиқ маслаҳати соҳасидаги муносабатларни тартибга солиш, солиқ тўловчиларга малакали солиқ маслаҳати хизматлари кўрсатилишини таъминлашдан иборат.\nҚонун лойиҳасининг асосий вазифалари қуйидагилардан иборат:\nреспубликада солиқ маслаҳати соҳасини янги босқичга олиб чиқиш ҳамда ушбу институтини янада такомиллаштириш;\nсолиқ тўловчиларга сифатли ва малакали солиқ маслаҳат хизматини кўрсатишни таъминлаш;\nтадбиркорлик субъектлари ва солиқ органлари ўртасида юзага келадиган мунозарали ҳолатларни бартараф этиш;\nсолиқ маслаҳати соҳасини халқаро амалиётда қўлланиладиган нормаларга мувофиқлаштириш;\nсолиқ маслаҳати соҳасидаги нодавлат нотижорат ташкилотининг ролини ошириш;\nсолиқ маслаҳатчиси малака сертификатини олиш жараёни шаффофлигини таъминлаш.\nИшлаб чиқилган қонун лойиҳаси 8 та боб ва 33 та моддадан иборат бўлиб, унда куйидагилар кўзда тутилмоқда:\n“Солиқ маслаҳати соҳасини янада ривожлантириш чора-тадбирлари тўғрисида”ги президент қарорида белгиланган меъёрлар қонун лойиҳасида акс эттирилди, хусусан:\nа) Солиқ маслаҳатчилари палатасига қуйидаги функциялар юклатилмоқда:\nсолиқ маслаҳатчиларига малака сертификатини бериш бўйича малака имтиҳонлари ўтказилиши, малака сертификатлари берилиши ва тугатилиши;\nсолиқ маслаҳатчиларини ўқитиш ва уларнинг малакасини ошириш дастурларини тасдиқлаш;\nсолиқ маслаҳатчиларининг реестри юритилиши.\nб) йиллик товар айланмаси охирги 3 йил мобайнида 1 млрд сўмгача бўлган солиқ тўловчилар ихтиёрий тугатилганда солиқ маслаҳатчилари ташкилоти томонидан берилган солиқлар бўйича хулосалари солиқ органлари томонидан тан олиниши;\nсолиқ маслаҳатчиси адвокатлик тузилмалари, аудиторлик ташкилотлари, бухгалтерия ҳисобини юритиш бўйича хизматларни кўрсатувчи бошқа юридик шахсларнинг штатида меҳнат фаолиятини олиб борган тақдирда унинг малака сертификати амал қилиши тугатилмаслиги;\nсолиқ органлари мансабдор шахсларининг ҳаракатлари ва (ёки) ҳаракатсизлиги юзасидан шикоят қилиш билан боғлиқ ишларни кўриб чиқишда солиқ маслаҳатчиларига аудио ва видео ёзиш қурилмаларидан фойдаланиш ҳуқуқи берилиши.\nМолия вазирлиги солиқ маслаҳати соҳасида ваколатли давлат органи ҳисобланиши тўғридан тўғри белгиланмоқда. Бунда, ваколатли давлат органи:\nСолиқ маслаҳатчилари палатасига солиқ маслаҳатчиси малака сертификатини олиш учун малака имтиҳонларни ўтказиш ва солиқ маслаҳатчиси малака сертификатини олишга номзодларни ўқитишни ташкил этиш бўйича техник, методологик кўмак кўрсатади;\nқонунчилик ҳужжатларига мувофиқ бошқа ваколатларни амалга оширади.\nСолиқ маслаҳатчилари палатасига солиқ маслаҳати соҳасидаги муносабатларни тартибга солувчи норма ва қоидаларни ўз ичига олган қонунчилик ҳужжатлар лойиҳаларини келишиш ваколати берилмоқда.\nСолиқ маслаҳатчилари палатасининг вазифалар ва функциялари белгиланмоқда. Вазифа сифатида қуйидагилар кўзда тутилмоқда:\nсолиқ маслаҳатчилари ва солиқ маслаҳатчилари ташкилотларини бирлаштириш ва уларнинг манфаатларини ифода этиш;\nсолиқ маслаҳатчиларнинг касбий манфаатларини ҳимоя қилиш ва қўллаб-қувватлаш;\nсолиқ қонунчилигини ва солиқ маслаҳати тўғрисидаги қонунчиликни такомиллаштириш жараёнида қатнашиш.\nСолиқ маслаҳатчиси ассистенти тушунчаси киритилмоқда. Солиқ маслаҳатчисининг ассистенти – айрим профессионал фаолият турларини амалга оширувчи жисмоний шахс.\nСолиқ маслаҳатчисининг ассистенти, агар солиқ маслаҳатчилари ташкилоти штатида бўлганда ёки у билан солиқ маслаҳатчилари ташкилоти томонидан фуқаролик-ҳуқуқий хусусиятдаги шартнома тузилган тақдирда, солиқ маслаҳатига жалб қилиниши мумкин.\nСолиқ маслаҳати хизмати муайян билимни талаб қиладиган хизматлар турига киргани инобатга олиниб “профессионал хизматлар” деб белгиланмоқда ва улар рўйхати кенгайтирилмоқда. Жумладан:\nортиқча ундирилган ёки ортиқча тўланган солиқларни қайтариш ва (ёки) қоплаш, солиқларни тўлашни кечиктириш ёки бўлиб-бўлиб тўлаш учун қонунчилик ҳужжатларида белгиланган ҳолларда солиқ органларига тақдим қилинадиган ҳужжатларни тайёрлаш;\nсолиқ ва молиявий хавфларни таҳлил қилиш ва баҳолаш, шунингдек улар бўйича тавсиялар тақдим қилиш, солиқ имтиёзларини қўллаш бўйича тавсияларни мижозга (ишонч билдирувчига) тақдим қилиш;\nмижоз томонидан унинг муайян давр учун, шу жумладан, ихтиёрий тугатилаётганда солиқ мажбуриятларини тўғри бажарганини текшириш.\nСолиқ маслаҳатчилари ташкилоти солиқ маслаҳати бўйича хизматлар билан бир қаторда бошқа хизматларни кўрсатиши мумкин бўлган рўйхат кенгайтирилмоқда. Жумладан:\nдавлат рўйхатидан ўтказишда, фаолият юритиш даврида, шунингдек, мижоз (ишонч билдирувчи) тугатилганда кузатиб бориш;\nинвестиция лойиҳаларини таҳлил қилиш, экспертизадан ўтказиш ва кузатиб бориш;\nсолиқ солиш масалалари бўйича семинарлар ва тренинглар ўтказиш.\nСолиқ маслаҳатчиларига қуйидаги ҳуқуқлар берилмоқда:\nмижознинг (ишонч билдирувчининг) манфаатларини судларда ва ҳуқуқни муҳофаза қилувчи органларда солиқ ҳуқуқбузарликлари билан боғлиқ бўлган иқтисодий, фуқаролик, жиноят, шу жумладан, дастлабки тергов ва маъмурий ишларни кўриб чиқиш давомида ифода этиш;\nсолиқ текшируви ўтказилганда, мижоз (ишонч билдирувчи) номидан асослантириш сифатида солиқ маслаҳати бўйича хулосани мустақил равишда тақдим қилиш;\nсолиқ маслаҳатчилари ташкилотлари солиқ маслаҳати бўйича биргаликда хизмат кўрсатиш ва бошқалар.\nСолиқ маслаҳатчиларининг Эксперт кенгаши ташкил этилиб, қуйидагилар унинг асосий вазифалари этиб белгиланмоқда:\nнизоларга сабаб бўлаётган солиқ қонунчилигига оид масалаларни кўриб чиқиш;\nсолиқ соҳасидаги қонунчилик ҳужжатлари лойиҳаларини экспертлик баҳолашдан ўтказиш;\nсолиқ қонунчилиги соҳасидаги норматив-ҳуқуқий ҳужжатларда тафовутларни аниқлаш ва ваколатли давлат органига кўриб чиқиш учун тақдим қилиш.\nКонституциявий қонун лойиҳаси парламентда биринчи ўқишда қабул қилинди\n10:57 / 06.05.2022\nМир-Акбар Раҳмонқулов президент маслаҳатчиси ўринбосари этиб тайинланди\n07:50 / 01.03.2022\nИш берувчиларга ногиронлиги бўлган ходимлар учун тўланган ижтимоий солиқ суммаси тўлиқ қоплаб берилади\nСайлов кодексига қўшимчалар киритилади


Минбар 142 23.07.2019 09:04:37\nАйниқса, интернет фойдаланувчилари сони йил сайин эмас, кун сайин кўпайиб бораётганини инобатга олсак, фуқаролар билан ишлашда ҳар бир ташкилот ўз фаолиятини замонавий технологиялар жиҳатдан янги босқичга кўтариши зарур.\nБу борада Адлия вазирлиги томонидан “Очиқ адлия” (“Open Justice”) ижтимоий дастури ишлаб чиқилиб, амалиётга тадбиқ этилди. Хўш, ушбу дастурнинг афзалликлари нималарда кўринади?\nАввало, дастур фуқаролар билан ўзаро ҳамкорликда ишлаш имконини кучайтирди. Эндиликда эътибордан четда қолаётган камчиликлар, қолаверса ўз вазифасини лозим даражада бажармаётган ходимларни аниқлаш бўйича бевосита жамоатчилик ёрдамига таянилмоқда.\nШаффофликни таъминлашда қулай усул ва воситалардан бири сифатида фуқароларга адлия органлари биноларида аудио-видео ёзиш мосламаларидан фойдаланишга рухсат этилганлиги ҳам алоҳида аҳамиятга эга.\nХат-ҳужжат ишларида албатта нотариус хизматига эҳтиёж сезамиз. Бу эса нотариал идоралар ва давлат хизматлари марказлари ходимларининг ўз хизмат вазифаларига масъулият билан ёндашишини талаб қилади. Уларнинг ўз вазифасини бажаришда йўл қўяётган камчиликлари устидан интернет орқали тезкор шикоят бериш тизими яратилганлиги ҳам тизимнинг ўзига хос хусусиятларидан биридир. Бунда ходимнинг айби аниқланган ҳолатлар кенг ёритиб борилмоқда.\nШу асосда ўз вазифасини қай даражада бажараётганига қараб ходимлар рейтинги шакллантирилиб, уларнинг малакасини ошириш бўйича ишлар олиб борилмоқда.\nДавлат органларининг самарали фаолияти бугун кўп жиҳатдан уларнинг ахборот тизими – расмий веб-сайтларнинг ўрни ва электрон давлат хизматлари инфраструктурасини кенгайтириб бориш билан боғлиқ. Чунки айнан веб-сайт ва ижтимоий тармоқдаги саҳифалар кенг жамоатчиликни вазиятдан тезкор хабардор қилишнинг қулай усулига айланиб улгурди.\nВазирликнинг Facebook тармоғидаги “Адлия билан мулоқот” саҳифаси ҳамда “Ҳуқуқий ахборот” телеграм каналини мазкур замонавий тажрибага мисол тариқасида келтириб ўтишимиз мумкин. Уларда ҳар бир чиқаётган қонун ҳужжатининг мазмун-моҳияти содда, тушунарли тарзда фуқароларга мунтазам етказиб борилмоқда. Шунингдек, кенг муҳокамага сабаб бўлаётган қонун ҳужжатлари лойиҳалари юзасидан берилган ҳуқуқий экспертиза хулосаси мазмуни ҳам ижтимоий тармоқларда жойлаштирилади.\nОчиқликнинг яна бир намунаси сифатида Адлия вазирлиги веб-сайти (minjust.uz) фаолиятига тўхталиб ўтиш жоиз. Унда фуқаролар адлия органларига юборган ўз мурожаатларини кузатиб боришлари мумкин. Яна бир муҳим жиҳат, адлия органлари ходимлари устидан берилган ҳамда ўз тасдиғини топган шикоятлар ҳақида маълумот олиш имконини берувчи махсус платформани ишга тушириш ҳам назарда тутилмоқда.\nВазирлик биносида хизмат хоналарнинг жойлашиш структурасини ҳам очиқлик ва шаффофлик тамойили асосида қайта кўриб чиқилди. Ходимларнинг кунлик фаолияти бемалол кузатиб бўладиган даражада жойлаштирилди. Бу эса назоратни, иш унумдорлигини оширади.\nҚолаверса, ташкилотга келган фуқаролар ҳам ходимларнинг иш жараёнини ўз кўзи билан кузатиши мумкин. Содда қилиб айтганда, ойнаванд деворлар ва эшиклар шаффофликни таъминлашнинг яна бир ўзига хос мезонидир. Бу усул коррупцион омилларнинг ҳам олдини олади. Бундай тартибдаги хоналардан дунёнинг кўплаб ривожланган мамлакатларида кенг қўлланилади.\nОчиқликнинг энг муҳим жиҳатларидан бири, бу шубҳасиз, молиявий маълумотлардир. Молиявий маблағларнинг сарфи, қайдан келиб қайга кетаётгани, нима мақсадларда ажратилаётгани, умуман, Адлия вазирлиги ва унинг таркибий бўлинмаларининг молиявий фаолияти билан боғлиқ маълумотлар вазирлик веб-сайтида эълон қилиб борилмоқда. Бунда харажатлар, уларни амалга оширилиши билан боғлиқ ҳисоботлар, харид қилиш билан боғлиқ шартномалар рўйхати билан танишиш мумкин бўлади.\nМуҳим янгиликлардан яна бири, бу адлия органларининг ҳар йил якуни бўйича аҳолига бажарилган ишлар юзасидан ҳисобот беришидир. Мазкур ташаббус 2018 йил якунлари бўйича амалга оширилди ва “Адлия ҳисобот беради” номли рисола тайёрланиб, кенг жамоатчиликка тақдим этилди.\n2018 йили давлат ҳокимияти ва бошқаруви органларининг “Очиқлик индекси” бўйича рейтинги эълон қилинган эди. Рейтинг 59 та давлат ҳокимияти ва бошқаруви органини қамраб олиб, унда 88,12 балл билан биринчиликни Адлия вазирлиги эгаллагани ҳам шаффофлик борасида вазирлик тинимсиз изланишда ва ҳаракатда эканидан далолат беради.


1079 Ўқиш режими + -\nФарзандингизни эсон-омонгина қўлингизга олдингиз. Табиийки, энди бутун диққат-эътиборингиз янги меҳмонингизда. Бу яхши, албатта. Лекин баъзи-баъзида қўлингизда таглик билан бўлса ҳам, кўзгу ёнига келиб, ўз қиёфангизга назар ташлаб қўйишни ҳам унутманг. Ёки кўзгудаги қиёфангиз ўзингизга ёқмаётганидан хунобмисиз? Буниси ҳам табиий ҳол. Бунга фақат уй кийими, пардозланмаган юз ёки турмакланмаган соч айбдор, деб ўйлаётган бўлсангиз, адашасиз. Эътибор беринг, либосингиз остида нима гаплар?!\nҚайдасан, чиройли қоматим?\nТуғруқдан кейин қоматингиз сезиларли даражада ўзгариб кетган бўлиши мумкин. Энди шундайлигимча қолиб кетарканман-да, дея ташвишга тушманг. Агар хоҳиш ва қунтингиз бўлса, албатта, туғруқдан олдин қандай бўлсангиз, худди ўша ҳолингизга қайтишга имконият бор. Ҳаммасидан олдин келишиб олайлик, озиш учун кенг тарқалган рекламалардан фойдаланишга ҳаракат қилмайсиз. Баъзан улар ёрдамида вазнингиз бироз камайиши мумкин, аммо бу кўпинча танангиздаги сув миқдорини камайтириш эвазига амалга оширилади. Ҳақиқий озиш эса танада ёғ миқдорининг енгиллашишидир. Тез орада вазнингиз яна ўз ҳолига қайта бошлайди, чўнтагингиз озгани қолади, холос. Келинг, бир синаб кўрайлик-чи, болани қаровсиз қолдирмаган ҳолда ва оилавий бюджетга таъсир қилмай туриб, бу борада ўзингиз ўзингизга бирор нима қила олармикинсиз?\nКиришишдан олдин сизга қандай жисмоний ҳаракатлар мумкин-у, қайсилари мумкин эмаслиги тўғрисида гинекологингиз билан маслаҳатлашиб олинг, айниқса, бола операция йўли билан олинган бўлса. Туғруқ ҳаммада ҳар хил кечади, шунинг учун машғулотларга қанчалик эрта киришишингиз умумий аҳволингизга боғлиқ. Ҳали туққанига кўп бўлмаган аёллар учун нафас йўли машқлари ва тортилиш машқлари фойдалидир. Улар сизга туғруқдан кейинги депрессияни енгиб ўтишингизда ёрдам беради. Жисмоний ҳаракат кам қувватлиликни йўқотиб, бўғин касалликларидан ҳимоя қилади. Ҳар қандай ҳолатда ҳам жисмоний фаоллик каби фойдали ҳимоячингиздан воз кечманг. Кўп юриш тананинг пастки тараф мускулларини ва бутун гавдангиз мускулларини мустаҳкамлайди. Шундай экан, онажонлар, болангизни аравачасига солиб қўйиб, уйингизнинг ёнида қўшнилар билан гап сотиб ўтиргандан кўра, аравачани етаклаб уйингиз яқинидаги спорт майдони ва истироҳат боғини сайр қилиб келинг. Янада фаолроқ жисмоний ҳаракатларни эса шифокорингиз рухсат бергандан кейин бошланг. Яна айтиб қўяйлик, ойига 2-3 кг гача озиш мумкин, холос. Айниқса аёл организмига бирданига 10-15 кг озиш ҳақидаги гаплар тўғри келмайди. Бу юрак-қон томирлари системаси учун хавфли ва терингиз ҳам салқиб, хунук бўлиб қолади. Агар жуда яхши натижага эришишни истасангиз, камида уч-тўрт ой узлуксиз машғулотлар билан шуғулланишингизга тўғри келади. Ҳафтасига уч марта шуғулланинг, машғулотлар 45-60 дақиқа давом этиши керак. Аввал мускуллар қизиб олиши учун унчалик оғир бўлмаган машқлардан бошланг. Масалан, мусиқа остида шунчаки рақсга тушиш мумкин. — Аёл туғруқдан кейин қоматини тиклаб олиши учун энг оддий ва энг самарали машқлар қуйидагилардан иборат:\nБўкса ва қорин мускуллари энг муаммоли жой бўлгани учун шулардан бошлаймиз. 1. Қўлларингизни икки тарафга ёзиб, полга ўтиринг. Кейин қўлларингизни бошингизнинг орқа тарафига қўйиб, олдинга, орқага, ўнгга, чапга кетма-кет энгашинг. Бир бажаришда ҳар бир тарафга 50-100 мартадан энгашинг. 2. Осмонга қараб ётинг, қўлларингизни бошингизнинг орқа тарафига олиб боринг. Узатилган оёқларингизни бир-бирига ёпиштириб, пол устида қимирламаган ҳолда гавдангизни кўтаринг. Бу машқни 25-50 марта қайтаринг. 3. Яна осмонга қараб ётинг, оёқларингизни бирлаштирган ҳолда тўғри қилиб тепага кўтаринг. Қўлларингиз оёқларингизга ёрдамга бормасин. Бу машқни ҳам 25-50 марта такрорланг.\nГўзал сийналар парвариши\nЭнди кўкрак мускулларини мустаҳкамлаймиз. 1.Тиззаларни букиш. Бунинг учун сиз белингиз ва елкангизни бир тарафга йўналтирасиз. Кафтларингизни бир-бирига ишқалайсиз. Кафтларингизнинг орқа тарафини бир-бирига теккизиб, ўзингиздан узоқлаштирасиз ўн марта тўрт хилдаги ана шундай машқларни бажарасиз. 2. Полга ётганча, қўлларингизни икки томонга узатасиз, сўнгра яна бирлаштирасиз. Машқни 10-15 марта бажарасиз. Қорнингиз билан ётганча, қўл-оёқларингизни тепага кўтарасиз, шунда белингиз букилади. Кейин ўзингизни бўш қўйинг. Машқни 15-25 марта бажарасиз. Ҳар бир машғулотни, албатта, чуқур нафас олиб чиқариш билан якунланг. Машғулотдан сўнг илиқ душ қабул қилишни унутманг, чўмилиб чиққач, сочиқ билан танангизни қаттиқ ишқалаб артинг, тортилган терининг қайта тикланишида ёрдам беради. Душ ва уқалашдан кейин энг нозик жойлар — бўкса ва қорнингизга терини озиқлантирувчи кремлардан суртинг. Агар болани кўкрак сути билан озиқлантираётган бўлсангиз, жисмоний машқлар сутингизни камайтириши тўғрисида хавотирга тушишингизга асос йўқ. Лекин машқларнинг меъёридан ошиб кетиши натижасида сутингизда сут кислотаси кўпайиши ва у тахирроқ таъмга эга бўлиб қолиши мумкин. Айрим чақалоқларга бу ёқмайди. Бундай ҳолларда машғулотларни бироз камайтиришингизга тўғри келади.\nРамазон суҳбатлари. 9-кун\nБисмиллаҳир роҳманир роҳим Ассалому алайкум ва раҳматуллоҳи ва барокатуҳ Муҳтарама суҳбат иштирокчилари. Сиз билан суҳбатлашаётган мавзуларимизнинг узвий ва давоми...\n20:17 / 08.02.2017 1171\n23:01 / 14.12.2017 611\n19:32 / 11.12.2016 3262\n«Совчи қўйиш» дегани муайян бир аёл ёки қизга уйланиш истагини ўша одамга ёки унинг валийига билдиришдир. Бу билдириш уйланмоқчи кишининг ўзи ёки вакили давоми...\n23:24 / 26.10.2016 3589\n11:38 / 06 апрель 211\nҲар ишнинг ҳикмати бор\n15:40 / 05 апрель 178\n20:39 / 04 апрель 901\n12:03 / 02 апрель 2113\n12:57 / 01 апрель 3056\n11:17 / 14 январь 8466


Месси: "Ўғлим ҳозирча футболни унча хушламайди" » Скачать музыку бесплатно новинки музыки 2016-2017\nМесси: "Ўғлим ҳозирча футболни унча хушламайди"\nКомментариев: 0 Просмотров: 219 Дата: 20-01-2016, 17:30 Каталониянинг «Барселона» клуби ҳужумчиси Лионель Месси «Олтин тўп» соврини қўлга киритгач, Франциянинг «Франс Футбол» нашрига интервью берди. Футболчи интервью давомида ўзининг ва Криштиану Роналдунинг ўғли борасида саволларга ҳам жавоб қайтарди. «Уч йил аввал ўғлим Тиаго дунёга келгач, ҳаётга бўлган муносабатим буткул ўзгарди. Илгари фақат футбол ҳақида ўйлардим. Ҳозир эса чарчаб қайтганимда, ёки мағлубиятга учраганимда уйга келганим заҳоти Тиагони кўриб, барчасини унутаман. Ўғлим туфайли мен улғайдим ва футболга бошқача кўз билан қарайдиган бўлдим». «Ўғлим билан тез-тез ўйнаб турамиз. Аммо футбол эмас. У ҳозирча футболни унчалик хушламайди. У билан ўйинчоқларини олиб, ота ва бола сифатида ўйнаймиз ҳамда сайр қиламиз. «Олтин тўп» мукофотини олиш учун саҳнага чиққанимда, унга қўл кўтариб, салом йўлладим. У кулиб қўйди. Ўйлашимча, у мени саҳнада кўриб хурсанд бўлди. Ҳали у ёш ва мени дунёнинг энг футболчи бўлганимни тушунмайди. Ўзим ҳам буни унга айтганим йўқ». «Криштиану Роналдунинг ўғли менга мухлис эканидан хабарим бор. Бу жуда ёқимли. У жуда ёқимтой бола бўлиб улғаймоқда. Менимча, Криштиану уни шундай тарбияланишига хизмат қилмоқда. Криштианунинг ўғли футболни ва асосан футболчиларни ёқтиради». «Агар ўғлим Криштиану Роналдуга мухлис бўлишни истаса, бунинг ҳеч қандай муаммоли тарафи бўлмайди. Унда кимни ҳурмат қилишни хоҳласа, ўшани ҳурмат қилиш ҳуқуқи бўлади. Бироқ у ҳали жуда ёш ва футболни унча хушлаётгани йўқ», дея таъкидлади Месси.


Туркманистонлик ниқоб таққан йўловчилар, Ашхобод, 2020 йил 15 июли.\nТуркманистонда 21 июлдан 1 августгача йирик савдо марказлари, бозорлар, театрлар, боғлар, хизмат кўрсатиш шохобчалари ҳамда спорт объектларининг фаолияти тўхтатилади. Ресторан, ошхона ва бошқа умумий овқатланиш нуқталарига ўзлари пиширган егуликларни уйга етказиб беришгагина рухсат берилган. Одамлар кўп йиғиладиган жойларда эндиликда икки метрлик масофа сақланиши лозим. Айни пайтда Туркманистон расмийлари мамлакатда коронавирус инфекциясига чалиниш билан боғлиқ бирорта ҳам ҳолат қайд этилмаганини иддао қилишда давом этмоқда, дея хабар қилади Озодликнинг туркман хизмати.


Фирибгарни судга берган жарқўрғонлик аёл жаримага тортилди\nФирибгарни судга берган жарқўрғонлик аёл жаримага...\n23.05.2018 10:10 0 2829\nЎзАда қизини олий ўқув юртига киритиб қўйиш учун пора берган аёл ҳақида мақола эълон қилинди.\nАйтилишича, ўтган йили ёзда жарқўрғонлик Муҳаббат опа қизи билан олий ўқув юртига топшириладиган ҳужжатларни тўғрилаб юриш асносида тумандаги спорт коллежида ўқитувчи бўлиб ишлайдиган бир одам билан танишиб қолди. Аёлнинг ниятини билган Шамсиддин унга беминнат ёрдам беришини айтади.\nАввалига сал иккиланган аёл олий ўқув юртига 3 минг доллар билан кириш бир қарашда қулайроқ туюлди ва ҳожатбарор йигитнинг этагидан маҳкам тутди.\nШу тариқа Тошкент Давлат жисмоний тарбия институтига ўқишга киритиб қўйиш «операцияси» бошланди. Шамсиддин шу таълим даргоҳида ишлайдиган курсдошига қўнғироқ қилиб, Муҳаббат опага қизининг ҳужжатларини топширишда кўмаклашишини сўрайди. Институтга келгач эса, табиийки, уларнинг иши осонгина битади. Аёл эса бундан хурсанд бўлиб, шу ерда ишласа ўқишга киритади-да, деб унга ишона бошлади. Чунки таниши ишни курсдоши орқали битиришини айтиб қўйганди.\nТошкентдан уйга қайтган аёл таниш-билишларидан қарз кўтариб, Шамсиддинга 2,5 минг доллар топиб беради.\nБу орада тест синовлари ўтиб, сал ўтмай унинг жавоблари ҳам эълон қилинди. Шамсиддин шу куни аёлга қўнғироқ қилиб, «қўйни сўйинг опа, қизингиз ўқишга кирди», деб суюнчи ҳам сўрайди.\nАёлнинг оиласида хурсандчилик бошланган ҳамоно абитуриент қиз ўз телефони орқали Давлат тест маркази базасига сўровнома юбориб кўради. Афсуски, у ердан рад жавоби келади.\n— Мазкур ҳолат юзасидан олиб борилган суд жараёнида судланувчининг фирибгарлик, яъни алдаш ёки ишончни суиистеъмол қилиш йўли билан ўзгаларнинг мулкини қўлга киритгани аниқланди, — дейди Жиноят ишлари бўйича Жарқўрғон тумани суди судьси Б.Икромов. – Жазо тайинлашда барча жиҳатларни эътиборга олинди ва унга 9,7 миллион сўм жарима жазоси тайинлади. Судда иккинчи томоннинг хатти-ҳаракатларига ҳам баҳо берилди. Аёл пора бериш, яъни мансабдор шахснинг ўз хизмат мавқейидан фойдаланган ҳолда содир этиши лозим ёки мумкин бўлган муайян ҳаракатни пора берган шахснинг манфаатларини кўзлаб бажариши қонунга хилоф эканлигини била туриб, бевосита ёки воситачи орқали мансабдор шахсга моддий қимматликлар бериш ёки уни мулкий манфаатдор этиш мақсадида, судланувчига 2,5 минг АҚШ долларини пора тариқасида берган. Бу қилмиши учун унга 7,4 миллион сўм миқдорида жарима қўлланилди. Пора сифатида берилган ва кейинчалик айбланувчидан олинган 2,5 минг доллар давлат фойдасига мусодара этилди.\nШу кунларда ҳам бундай ҳолатлар учраб турибди. Бош прокуратура матбуот хизмати хабарига кўра, Бош прокуратура ҳузуридаги Департаментнинг Риштон туман бўлими ходимлари томонидан ўтказилган тезкор тадбирда Фарғона вилояти Бағдод тумани марказий поликлиникаси “Наркология” бўлими ҳамшираси Р. ва Андижон давлат университети табиий фанлар факультети ўқитувчиси С. фуқаро З.ни мазкур университетнинг жисмоний тарбия факультети кундузги таълим бўлимига Тошкент шаҳридаги танишлари орқали ўқишга киритиб қўйишни ваъда қилиб, фирибгарлик йўли билан ундан 5 минг АҚШ долларини олган вақтда ашёвий далиллар билан ушланган. Мазкур ҳолат юзасидан Р. ва бошқаларга нисбатан Жиноят кодексининг тегишли моддалари билан жиноят иши кўзғатилиб, тергов ҳаракатлари олиб борилмоқда.\nҲуқуқ 07/02, 17:54


Байден Путинга берган ваъдасини бажарганини маълум қилди - Bugun.uz\n11:43 | 09-11-2021\nАҚШ президенти Жо Байден россиялик ҳамкасбига бутун дунё бўйлаб хакерларни қўлга олиш борасида берган ваъдасини бажарганини айтди. Бу ҳақда «РИА Новости» хабар берди.\nБайденнинг сўзларига кўра, у 2021 йил июнь ойида Путин билан учрашганида Қўшма Штатлар кибержиноятчиларни жавобгарликка тортиш учун чора кўришини аниқ айтган. «Мен Путинга буни, албатта, амалга оширишни айтгандим. Биз буни қилдик», — деган Оқ уй раҳбари.\nМаълумот ўрнида, АҚШ президенти Жо Байден ва Россия президенти Владимир Путиннинг навбатдаги учрашуви қаерда бўлиши мумкинлиги айтилганди. Маълум қилинишича, айни пайтда давлат раҳбарларининг Римда бўлиб ўтадиган G20 саммити арафасида учрашиш имконияти кўриб чиқилмоқда.\n«Икки томонлама учрашув ҳақида ҳозирча аниқ маълумот бера олмайман. Ҳозирда бу иш билан ҳар куни шуғулланмоқдамиз», — деб жавоб берган Псаки Россия ва АҚШ раҳбарининг эҳтимолий навбатдаги учрашуви ҳақидаги саволга. Маълумот ўрнида, G20 саммити Римда 16-марта ўтказилади.\nАввалроқ Байден Путин билан учрашувда нимани талаб қилиши айтилганди. Шунингдек, Путин Байден билан учрашувдан нима кутаётгани маълум қилинган.


Қирғизистон парламентида Мўътабар Тожибоева айбланди\nЎзбекистонлик ҳуқуқ ҳимоячиси Мўътабар Тожибоева Қирғизистон Миллий хавфсизлик хизмати томонидан "Шоқоллар вақти" филмининг асосчиси сифатида гумонланмоқда.\nПарламент йиғинида сўзга чиққан Бош прокурор Аида Салянова айрим ўзбек лидерларининг Ўш қирғинига алоқадорлиги ҳақидаги гумонлар тасдиқланмаганини билдирди.\n2 феврал куни Қирғизистон парламенти 2010 йилдаги Ўш қирғини юзасидан парламент қабул қилган сиёсий қарорнинг ижроси масаласини муҳокамага қўйди.\nМазкур масала юзасидан депутатларнинг саволларига жавоб берган Бош прокурор Аида Салянова ўзбек миллатига мансуб собиқ депутат, этник ўзбеклар орасида катта нуфузга эга бўлган Алишер Собировнинг Ўш қирғинига алоқадаорлиги юзасидан гумонлар тасдиқланмаганини билдирди.\nҚирғиз парламенти 2011 йилнинг июн ойида Ўш қирғини юзасидан қабул қилган сиёсий қарорида Алишер Собировни ҳам мамлакат жанубида автономия ташкил қилиш ташаббускори сифатида айблаб, бу масалани ўрганишни ҳуқуқ- тартибот тузилмаларига топширган эди.\nБош прокурор Аида Салянованинг айтишича, парламент комиссияси томонидан Ўш қирғини ташкилотчиси сифатида айбланган ўзбек лидерларидан бири Жалолиддин Салоҳутдиновга нисбатан биронта ҳам жиноят иши очилмаган.\n“Шунинг учун ҳам мазкур шахс Қирғизистонни ҳеч қандай тўсиқсиз тарк этиш ҳуқуқига эга бўлган. Бизда уни қўлга олиш ва қидириш учун ҳеч қандай асос йўқ эди”, деб билдириди Аида Салянова.\nБош прокурорга кўра, Салоҳутдиновга нисбатан 2 марта жиноят иши очиш ҳаракати бўлган. Бир марта унинг офисидан ўқлар топилган. Бироқ мазкур воқеанинг гувоҳлари бўлмагани учун жиноят иши очилмаган. Иккинчи марта эса Салоҳутдиновга контрабанда айби қўйилган. Аммо бу айбни исботловчи флешка, икки минг доллардан ортиқроқ пул ва бошқа ашёвий далиллар сирли равишда йўқолган. Натижада Миллий хавфсизлик қўмитаси Салоҳутдиновга жиноят иши оча олмаган, лекин ашёвий далилларни йўқотиб қўйган Миллий хавфсизлик қўмитаси терговчисига айблов билдирилиб, жиноят иши очилган.\nБош прокурорнинг бундай жавоблари парламентдаги айрим депутатларнинг асабларини ўйнатди. Жумладан, депутат Камила Талиева Бош прокурорни касбий салоҳиятсизликда айблади.\nҚирғизистон парламенти депутатларига Миллий хавфсизлик хизмати раиси Шамил Атаханов яна бир “халқ душмани”ни тақдим этди.\nШамил Атаханов Ўш воқеалари ҳақида ҳикоя қилувчи “Шоқоллар вақти” филми ўзбекистонлик ҳуқуқ ҳимоячиси, айни пайтда Франциядан сиёсий бошпана топган Мўътабар Тожибоева ва Макситов деган шахс томонидан яратилгани ва тарқатилгани гумон қилинаётганини билдирди.\n“Шоқоллар вақти” филми ва китоби Қирғизистонда миллатлараро низо қўзғатувчи восита сифатида 2011 йилда таъқиқланган эди.\nМўътабар Тожибоева 2009 йилда АҚШ Давлат департаментидан олган "Жасоратли аёл" мукофотидан 2011 йилнинг март ойида воз кечган эди. Ўзбекистонлик ҳуқуқ ҳимоячиси, “Ўтюраклар” клуби Инсон ҳуқуқларини ҳимоя қилиш халқаро жамияти раҳбари айни мукофотнинг 2011 йил 8 март куни Қирғизистон Президенти Роза Ўтунбаевага берилаётганига норозилик ўлароқ, ундан воз кечишини эълон қилганди.\n"Бугун Қирғизистонда МИЛЛАТДОШларимни аёвсиз қирғин қилинишига томошабин бўлган, хонавайрон бўлган халқимга жўнатилган ёрдамларни ўзлаштирилишига кўз юмган, “этник тозалаш”га барҳам бермаган, ЎЗБЕГИМни қийнаётган зўравонларни бугунги кунгача тўхтата олмаган Қирғизистон раҳбарига “Жасоратли аёл” мукофотининг тақдим қилиши, халқимнинг АҚШга, чинакам адолат ва ҳақиқатга бўлган ишончини, умидини ўлдирди.\nМен Роза Ўтинбоева билан бир сафда мукофотдош бўлишни ХАЛҚИМ, МИЛЛАТИМ учун хақорат деб биламан. Қўли қонга ботган, ўтмишдаги ижобий ишларига қора бўёқ сурган бу аёл билан бир сафда бўлишдан ор қиламан ва шу боис менга 2009 йилда топширилган АҚШ Давлат Департаментининг «Жасоратли аёл» мукофотидан воз кечишим ҳақида дилда алам, кўзда ёш билан маълум қиламан", деб баёнот тарқатган эди Мўътабар Тожибоева.\nБундан ташқари ҳуқуқ ҳимоячиси Ўш қирғинидан сўнг асосан этник ўзбекларга босим кўрсатилаётганига дунё ҳамжамияти эътиборини қаратишга ҳаракат қилган.\nАйни соатларда парламентда Ўш қирғини юзасидан 2011 йилнинг июнида қабул қилинган парламентнинг сиёсий қарорни бажариш юзасидан муҳокама давом этмоқда. Мазкур муҳокама эртага ҳам давом этиши кутилмоқда. Чунки депутатлар президент Алмазбек Атамбаев ва собиқ президент Роза Ўтунбаеваларнинг ҳам муҳокамада иштирок этишини талаб қилишган. Аммо бугунги йиғинга мазкур шахслар келгани йўқ.


МАИШИЙ ЗЎРЛИК ИШЛАТИШНИНГ ОЛДИНИ ОЛИШГА ҚАРАТИЛГАН ҚОНУН ЛОЙИҲАСИ ИШЛАБ ЧИҚИЛАДИ\nАдлия вазирлиги маиший зўрлик ишлатишнинг олдини олишга қаратилган қонун лойиҳасини ишлаб чиқади. Бу ҳақда 2018 йилнинг 6 июль куни вазирлик томонидан ташкил этилган “Адлия ахбороти” номли брифингда маълум қилинди.\nБрифингда янги қабул қилинган 3 та Ўзбекистон Республикасининг Қонуни, Президентнинг 3 та фармони, 6 та қарори ва 6 та Вазирлар Маҳкамаси қарорларнинг мазмун-моҳияти бўйича тушунтириш берилди.\nХусусан, Ўзбекистон Республикасининг “Ўзбекистон Республикаси билан Туркия Республикаси ўртасида экстрадиция тўғрисидаги Битимни ратификация қилиш ҳақида”ги, “Жамоат жойларида чилим ва электрон сигареталар чекишни чеклаш тўғрисида”ги, “Медиация тўғрисида”ги Қонунлари, Президентнинг “Обод маҳалла” дастури тўғрисида”ги, “Ўзбекистон Республикасининг солиқ сиёсатини такомиллаштириш концепцияси тўғрисидаги”ги, “Иш ҳақи, пенсиялар, стипендиялар ва нафақалар миқдорини ошириш тўғрисида”ги фармонлари ҳамда бошқа\nнорматив-ҳуқуқий ҳужжатлар ҳақида маълумотлар берилди.\n2018 йил 2 июлда Президент томонидан имзоланган “Жамоат жойларида чилим ва электрон сигареталар чекишни чеклаш тўғрисида”ги қонунга кўра, чилим ва электрон сигареталарни бир қатор жамоат жойларида чекиш тақиқланди:\nклубларда, дискотекаларда, компьютер залларида, Интернет жаҳон ахборот тармоғидан фойдаланиш бўйича хизматлар кўрсатиш учун жиҳозланган хоналарда ёхуд бошқа кўнгилочар (бўш вақт ўтказиладиган) жойлар ва ҳ.к.\nБрифингда Ўзбекистон Республикаси Президентининг 2018 йил 27 июнда қабул қилинган “Обод маҳалла” дастурининг асосий параметрларини тасдиқлаш ва уларнинг ижросини таъминлаш масалалари тўғрисида”ги қарори хусусида ҳам тўхталинди.\nҚарорга мувофиқ, “Обод маҳалла” дастури доирасида 2018-2019 йилларда республика бўйича 220 та маҳаллада қурилиш, таъмирлаш ва ободонлаштириш ишлари амалга оширилади.\nБрифингдан сўнг ОАВ учун ташкил этилган матбуот анжуманида давлатимиз раҳбарининг 2018 йил 3 июлда қабул қилинган “Ижтимоий реабилитация қилиш ва мослаштириш, шунингдек, оилавий-маиший зўрлик ишлатишнинг олдини олиш тизимини такомиллаштириш чора-тадбирлари тўғрисида”ги қарори юзасидан батафсил тўхталиб ўтилди.\nЖумладан, Қарорга мувофиқ, ижтимоий реабилитация қилиш ва мослаштириш, шунингдек, оилавий-маиший зўрлик ишлатишнинг олдини олиш буйича амалий чора-тадбирлар дастури тасдиқланди.\nЗўрлик ишлатишдан жабр кўрган шахсларни реабилатация қилиш ва мослаштириш ҳамда ўз жонига қасд қилишнинг олдини олиш республика маркази ташкил этилди. Босқичма босқич вилоят, туман (шаҳар)ларда марказ фаолиятини ташкил этилади.\nОғир ижтимоий аҳволда қолган, шу жумладан оилавий муаммолар ва турмушида зўрлик ишлатилишига дуч келган шахсларга аноним тарзда шошилинч тиббий, руҳий, ижтимоий, педагогик, ҳуқуқий ва бошқа ёрдам кўрсатиш Марказнинг асосий вазифаси ҳисобланади.\nШу билан бирга, мазкур Қарорга асосан, Адлия вазирлигига “Маиший зўрлик ишлатишнинг олдини олиш тўғрисида”ги Қонун лойиҳасини ишлаб чиқиш вазифаси юклатилганлиги соҳа мутахассислари томонидан қайд этилди.\nБундан ташқари, анжуманда 2018 йил 3 июлда Президент томонидан имзоланган “Медиация тўғрисида”ги қонун бўйича иштирокчиларга маълумотлар берилди.\nҚонунга кўра, медиация бу келиб чиққан низони тарафлар ўзаро мақбул қарорга эришиши учун уларнинг ихтиёрий розилиги асосида медиатор, яъни медиацияни амалга ошириш учун тарафлар томонидан жалб этиладиган шахс кўмагида ҳал қилиш усулидир.\nТадбир давомида ОАВ вакиллари ўзларини қизиқтирган саволлар билан соҳа мутахассисларига мурожаат қилиб жавоб олишди.


Хосе Мария Мендез: «Эртага ғалаба қозониб, Ўзбекистон футзали учун тарих яратмоқчимиз» » Скачать музыку бесплатно новинки музыки 2016-2017\nХосе Мария Мендез: «Эртага ғалаба қозониб, Ўзбекистон футзали учун тарих яратмоқчимиз»\nКомментариев: 0 Просмотров: 264 Дата: 16-02-2016, 14:14 Пойтахтимиздаги "Интерконтинентал" меҳмонхонасида футзал бўйича Осиё чемпионатининг чорак финалига йўл олган терма жамоалар бош мураббийлари иштирокида матбуот анжумани ўтказилди. Анжуманнинг дастлабки қисмида Ўзбекистон, Ироқ, Таиланд ва Австралия термалари бош мураббийлари иштирок этишди.Хосе Мария Мендез, Ўзбекистон терма жамоаси бош мураббийи:— Эртанги учрашув қийин ва мураккаб кечишини биламиз. Ироқ терма жамоаси сафида клублар ўртасидаги Осиё чемпионатининг ярим финалга йўл олган клубдан 12 нафар футзалчи ташриф буюрган. Бу уларнинг кучини кўрсатиб турибди. Ироқ сафида кучли ўйинчилар бор. Ироқ ва Ўзбекистон терма жамоалари ҳали ЖЧга чиқмаган. Ўз терма жамоам ҳақида гапирадиган бўлсам, биз ўйинга жиддий тайёргарлик кўряпмиз. Эртага ғалаба қозониб, тарих яратишга ҳаракат қиламиз.Сафимиздаги шамоллаб қолган футзалчилар соғайишди. Улар албатта ўйнашади. Биз учун муҳим ўйин. Улар майдонга тушишади.Терма жамоамиз ўйиндан ўйинини кучайтириб боряпти. Ҳозир энг юқори формадамиз деб айта олмайман. Ғалаба қозониш учун барча чорани ишга соламиз. Ҳар бир ўйинда юқори даражадаги ўйин кўрсатмасдан учрашувдан учрашувга кучайиб бораётганимиздан хавотирда эмасман. Тушуниб турибман, гуруҳ босқичига нисбатан яхшироқ ўйнашимиз керак. Буни эртага кўрамиз.Пенальтилар сериясида рақибнинг қайси ўйинчилари пенальти тепишини ва қайси посбони дарвозани қўриқлашини олдиндан билиш муҳим аҳамиятга эга. Аммо буни ҳар доим ҳам олишнинг иложи йўқ. Биз пенальтилар сериясига тайёргарлик кўрганмиз. - деб хабар бермоқда Stadion.uz нашри.


Дубайда барча турар жойларга меҳмонхона юлдузлари бириктирилади\n16:32 / 23.05.2016\nДубай ҳукумати коммунал хўжалик соҳасида ностандарт қарорга келишди. Турар жойларнинг давлат стандартларига жавоб беришига доир зерикарли текширувлар натижаси одатда "кадр ортида" қолади.\nNational газетасининг хабар беришича, эндиликда турар жойларнинг сифатига баҳо беришда бир неча ўн йиллардан бери дунё меҳмонхона саноатида қўлланиб келинаётган "юлдузли тизимни" жорий қилиб вазиятни ўзгартириш керак.\nНашриётнинг берган маълумотларига кўра, амирликдаги кўп қаватли уйлар бундан буён биттадан бештагача юлдузга эга бўлади, бу турар жойлардаги хизмат сифатини яхшилаш ва уларда яшовчи аҳоли хавфсизлигини таъминлаш имконини беради. Дубай муниципалитети ердан фойдаланиш департаментининг мазкур ташаббуси эксперт ҳамжамияти ҳамда мегаполис аҳолиси ўртасида турли баҳс-мунозараларга сабаб бўлди. Маҳаллий ҳукуматнинг у ёки бу бинони баҳолашдаги тамойиллари энг асосий "тўсиқ" бўлиб қолмоқда.\n"Бундай рейтингларнинг қанчалик ҳаққонийлиги ҳамда маҳаллий ҳокимият инспекцияларни ўтказиш учун етарли малакали ходимларга эга ёки йўқлиги номаълум. Бу жуда мураккаб жараён. Турар жойларда кўплаб техник ускуналар ўрнатдик, уйларни фақат ташқи кўринишидан баҳолаш адолатсиз бўлади. Бошқа томондан эса биноларнинг бир қисми турли сабабларга кўра беш ёки икки юлдузга эга бўлиши мумкин", - дейди Silicon Oasis ноҳияси Кўчмас мулк эгалари ассоциацияси раҳбари Эндрю Де Коста.\nУнинг сўзларига кўра, "ҳақиқатдан ҳам рейтинг тизими ахлоқсиз уй эгаларига таъсир ўтказишнинг самарали усули бўлиб, бу кўчмас мулкнинг нархига ҳам таъсир кўрсатади. Бироқ бунинг учун таҳлил ҳаққоний ва объектив бўлиши керак".\nГазетанинг маълум қилишича, 20 мингдан ортиқ ер майдонлари ва 120 минг кўчмас мулк объектлари экспертлар томонидан баҳоланди. Мутахассислар жойларга бориб, у ерларда суратга олиш, ёнғин хавфсизлиги ҳамда хизмат даражасини баҳолаш ишларини амалга оширишди. Шу муносабат билан жамоатчилик яқин кунларда Дубайдаги кўчмас мулкларнинг янгича "юлдузли" тизим маълумотларидан воқиф бўлиши мумкин.


НИМА САБАБДАН НОННИ ИССИҚЛИГИДА ЕЙИШ ТАВСИЯ ЭТИЛМАЙДИ.\nЯнги тайёрланган нон иси бош мияни қўзғайди, иштахани очади ва хеч бўлмаса бир тишлам ейиш хиссини чақиради. Айнан нон бутун дунёда асосий таом тури хисобланади. Аммо уни қандай холатда истеъмол қилинса тўғри бўлади?\nҚанчалик иштаха билан ейилмасин, барибир янги ёпилган нон қийин хазм бўлади ва бу ошқозонида шамоллаши мавжуд инсонларда гастрит ёки ошқозон ярасини қўзишига сабаб бўлади. Ундан ташқари янги нон истеъмол қилинганда ёпишиб бурда-бурда холатга айланади ва ошқозон шираси таъсирида етарлича хазм бўлмайди. Гастроэнтеролог-гепатолог Давид Юрьевич Матевосовнинг фикрича: «Хазм жараёнининг бундай бузилиши янги нон таркибидаги кўп миқдордаги клейковина хисобига кузатилади. Бир-иккита бутерброд организмга зиён етказмаслиги мумкин. Аммо хамир махсулотларини мунтазам ва кўп миқдорда истеъмол қилиш – ошқозон сохасида оғирлик хисси, хансираш ва кўнгил айнишини хам келтириб чиқаради».\nДиетологларнинг фикрича янги нон хали етарлича тайёр махсулот хисобланмайди. Бу жараён унинг ичида хона хароратига қадар совигунга давом этади. Шу сабабли иссиқ нон ейилиши биланоқ ичакларда ачиш жараёни бошланади. Нон крахмали спирт ва карбонат ангидрид газига парчаланади. Бу ичакларда ортиқча газларнинг хосил бўлиши, тўпланиши – дискомфорт холати, қорин дам бўлиши ва ичак хуружларига сабаб бўлади.\nАйтиш мумкин, илгарилари иссиқ нон организмга бундай таъсир этмаганку. Бу қуйидагича тушунтирилади. Олдинги нонвойлар хамир тайёрлашда табиий хамиртурушлардан фойдаланишган. Хозир эса унга синтетик ачитқилар қўшилмоқда. Айнан шу синтетик хамиртурушлар ичак микрофлорасига салбий тасир этмоқда: соғлом бактерияларни ўлдириб, патологик микроб ва бактерияларни ривожланишига шароит яратмоқда. Бу эса турли касалликларни келтириб чиқармоқда. Айтиб ўтилганларни нафақат нонга тааллуқли, балки қаерда синтетик ачитқи ишлатилаётган бўлса, улардан тайёрланаётган барча махсулотларга хам хос.\nХар қандай озиқ-овқат махсулоти ўзини сақлаш қоидалари ва муддатига эга. Бу қоида ун ва ун махсулотларига хам тегишли. Европанинг дон махсулотлари саноатида ун махсулотларига уларнинг чиройли кўриниши ва узоқ сақланиши учун синтетик материаллар, жумладан: термофил хамиртуруш ва витамин (фолиев кислота) лар билан бойитишмоқда. Доктор Сиан Эстлининг фикрича витаминлаштирилган бундай ун махсулотларининг салбий томонлари хам мавжуд. Жумладан, ортиқча витамин В9 таъсирида – артрит ва лейкемия билан даволанаётган беморларда, ичак саратони ёки қон томирлар атеросклерози билан касалланган қарияларда бир қатор муаммолар келтириб чиқармоқда.\nБуларнинг баридан қочиб қутулишнинг имкони бор. У хам бўлса кечаги нонни ёки имкон бўлса қуритилиб чала қотирилган холатдаги нонни истеъмол қилиш хисобланади. Қотирилган нон махсулотларида учувчан органик кислоталарнинг парланиши натижасида кислоталилиги камаяди ва натижада юқори калориялик нон пархез (диетик) нонга айланади.\nЙўлдош касалликлари орасида жигар, ошқозон ва юрак муаммолари бор инсонларга янги ёпилган нонни ортиқча истеъмол қилмаслик тавсия этилади.\nМай 26, 2019 1094 2 Рукн ДИЕТОЛОГИЯ


Илк бор бир мусобақа икки қитъада ўтказилиши мумкин - EFFECT.UZ\nИлк маротаба бир Жаҳон чемпионати икки қитъада ўтказилиши мумкин. Бунга сабаб Саудия Арабистони ҳамда Италия давлатлари ўзаро келишган ҳолда қўшма ариза тайёрлашмоқда.\nБу мамлакатлар спорт соҳасида жуда ҳам яхши иш олиб боришмоқда. Спортдан ташқари дипломатик алоқаларни ҳам жуда яхши йўлга қўйишди. Агар қўшма ариза ФИФА томонидан тасдиқланса Саудия Италиянинг стадионларини янгилаб беришга ҳам тайёрлигини таъкидлади.\nЭслатиб ўтамиз, Жаҳон чемпионати фақатгина бир маротаба икки давлатда ўтказилган бўлиб, улар географик жиҳатдан қўшни давлатлар Япония ва Кореяда бўлиб ўтган, аммо Саудия ҳамда Италия бошқа-бошқа қитъада бўлиб бир чемпионатдаги ўтказмоқчи.\nTeglar:FIFA, Italiya, Саудия Арабистон


Ўзбекистонда 10 март куни айрим жойларда ёмғир ёғиши мумкин - Zamin.uz\n13:56 / 09.03.2021\n«Ўзгидромет» 10 март, чоршанба куни кузатиладиган об-ҳаво маълумотини эълон қилди. Тошкент шаҳрида ҳаво ўзгариб туради, вақти-вақти билан ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 5-10 метр/секунд тезликда эсади, 12-17 метр/секундгача кучайиши мумкин. Ҳарорат кечаси 8-10 даража илиқ, кундузи 11-13 даража илиқ бўлади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Шамол ғарбдан 7-12 метр/секунд тезликда эсади. Ҳарорат кечаси 2 даража совуқ-3 даража илиқ, кундузи 7-12 даража илиқ бўлади.\nБухоро ва Навоий вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шарқдан шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 2-7 даража илиқ, кундузи 10-15 даража илиқ бўлади.\nТошкент, Самарқанд, Жиззах, Сирдарё вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 7-12 даража илиқ, кундузи 10-15 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 7-12 даража илиқ, кундузи 13-18 даража илиқ бўлади.\nАндижон, Наманган, Фарғона вилоятларида ҳаво ўзгариб туради, баъзи жойларда ёмғир ёғади, момақалдироқ бўлиши мумкин. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 5-10 даража илиқ, кундузи 10-15 даража илиқ бўлади.\nРеспубликанинг тоғли ҳудудларида ҳаво ўзгариб туради, баъзи жойларда ёғингарчилик бўлади. Қор кўчиши хавфи бор. Шарқий шамол йўналишини ўзгартириб, ғарбдан 7-12 метр/секунд тезликда эсади, баъзи жойларда 15-20 метр/секундгача кучайиши мумкин. Ҳарорат кечаси 0-5 даража совуқ, кундузи 2-7 даража илиқ бўлади. “Замин” янгиликларини “Facebook”да кузатиб боринг\nЯнгиликлар » Ўзбекистон » Ўзбекистонда 10 март куни айрим жойларда ёмғир ёғиши мумкин


"Металлург" чорак финалга йўл олди!\n7 декабрь, 2020, 15:51\nТеглар:Ўзбекистон кубоги | Бухоро | Металлург\n"Металлург" чиройли ғалаба билан кейинги босқичга йўқ олди\nЎзбекистон кубоги баҳсларига старт берилди. Бугун 1/8 финал учрашувлари доирасида "Бухоро" ҳамда "Металлург" жамоалари кейинги босқич йўлланмаси учун кураш олиб борди. Нейтрал майдонда кечган баҳс "Металлург"нинг 2:0 ҳисобидаги ғалабаси билан якунланди.\nДастлаб, "Бухоро" ҳимоячисининг хатосидан кейин дарвозабон билан бирга-бир вазиятга чиқиб борган Шаҳзод Убайдуллаев ҳисобни очди. Ўйинни фаол ҳужумлар билан бошқариб борган бекободликлар 58-дақиқада ҳисобдаги фарқни ишончли кўринишга келтирди. Яна бирга-бир вазият ва бу сафар Маҳмуд Қудратиллаев мўлжалда адашмади.\nЭнди "Металлург" чорак финалдаги рақибини 8-декабрь куни билиб олади.\nЎзбекистон кубоги 1/8 финал\nСтадион: ОКМК СМ\nБош ҳакам: Аҳрол Рисқуллаев\nШаҳзодбек Убайдуллаев ўрнига Абдураҳмон Абдулҳақов, Дониёр Нарзуллаев ўрнига Зоҳид Абдуллаев майдонга тушди.\nЖасур Ҳакимовнинг бош билан зарбаси ниҳоятда хавфли бўлди. Тўп дарвоза устуни ёнгинасидан ўтиб кетди.\nИхтиёр Тошпўлатов огоҳлантирилди.\nҲасановнинг зарбасидан кейин тўпни Лобанов ушлаб олди.\nЕвгений Чумак огоҳлантирилди.\n"Металлург"нинг тезкор қарши ҳужумини давом эттирган Андреев йиқилиб тушди, ҳакам ўйинни давом эттириш кераклигини кўрсатди.\nЖарима майдони ичидан йўлланган зарбани бекободлик ҳимоячилар қайтариб юборди.\nМаҳмуд Қудратиллаев ўрнига Даврон Анваров, Аброр Тошқўзиев ўрнига Тўлқин Эргашев туширилди.\nЯна бир стандартдан узатилган тўпни "Металлург" ҳимоячилари узоқлаштирди.\nЖумақуловнинг зарбаси ноаниқ кетди.\nСаъдуллаевни қоида бузиш эвазига тўхтатган Отахонов огоҳлантирилди.\nҚудратиллаев воқеалар ривожидан бироз илгарилаб кетди.\nНарзуллаевнинг узатмасидан кейин Тошқўзиев рақибга нисбатан қоида бузди. Ҳакам ўйинни тўхтатди.\nГол ўтказиб юборган номинал мезбонлар тўпни назорат қилишга ҳаракат қилмоқда.\nГООООООООООЛЛЛЛЛЛЛ! "Металлург" ҳисобни ишончли кўринишга келтирди!\nДарвозабон билан бирга-бир вазиятга чиқиб борган Маҳмуд Қудратиллаев дарвозабонни ожиз қолдирди.\nЖасур Ҳакимовнинг зарбасидан кейин тўп тўрга ташқи томондан келиб тегди.\nАзиз Ибрагимов жарима майдони ичида зарба берди. Бироқ ҳакам уни қоида бузган, деб топди.\n"Металлург"нинг яхши ўйланган комбинациясини ҳимоячи пайқаб қолди.\nҚарши ҳужумга ўтган бухороликлар яхши зарба берди. Тўпна дарвозабон ушлаб олди.\nЖумақуловнинг узоқ масофадан йўллаган зарбасига аниқлик етишмади.\nНоминал мезбонларда стандарт вазият юзага келди.\nТаймни бекободликлар тўп назорати билан бошлади. Бухороликлар эрта прессинг уюштиряпти.\n"Бухоро" жамоасида ўзгариш бўлди: Муҳаммад Ғиёсов ўрнига Азиз Ибрагимов, Эргаш Исмоилов ўрнига Беҳруз Саъдиллоев тушди.\nЖарима майдонига узатилаган тўп дарвзага йўлланди. Зарба ноаниқ кетди.\nБухороликларнинг жарима майдонига узатган тўпини ҳимоячига тегиб, майдонни тарк этди.\nМаҳмуд Қудратиллаев рақибини алдаб ўта олмади. Камига унга урилиб, йиқилиб тушди. Ҳакам ўйинни давом эттиришга рухсат берди.\nРақибга нисбатан жиддий тарзда қоида бузган Убайдуллаев огоҳлантирилди.\nМаҳмуд Қудратиллаев яқин масофдан иккита зарба берди. Бирини ҳимоячи, иккинчисини дарвозабон қайтарди. Қулай имконият қўлдан кетди.\nШаҳзод Бешимовнинг зарбаси ноаниқ кетди.\nОлдинга югариб чиққан Александр Лобанов рақиби бирга-бир вазиятга чиқиб боришига имконият қолдирмади.\nБекободлклар эрта прессинг уюштириб, рақибни ўз ярим майдонидаёқ тўпсиз қолдиришга ҳаракат қилмоқда.\nҲимоячининг хатосидан сўнг тўпни қабул қилиб олган Нарзуллаев ноаниқ зарба берди.\nИхтиёр Тошпўлатов узоқ масофадан ўз омадини синаб кўрди. Тўп тўсин юқорисидан ўтиб кетди.\nСтандарт вазиятдан Чумак йўллаган зарба жонли девордан қайтди.\nЎз жойини ташлаб олдинга чиққан "Бухоро" дарвозабони тўпни қўли билан ўйнади. Ҳакам уни сариқ карточка билан жазолади.\nМайда қўполликлар бироз кўпайиб кетмоқда. Футблчилар асабларини жаловлаб олиши зарур.\nҒиёсов ҳужумда қоиду бузди. "Металлург" футболчисига тиббий ёрдам керак.\nУстунлик бухороликларда. Улар катта иштиёқ билан ҳисобни тенглаштириш учун олдинга ўтмоқда.\nУзоқ масофадан йўлланган зарба Лобанов учун катта қийинчилик туғдирмади.\nУбайдуллаевнинг аёрона зарбасини Зафар Сафаев сўнгги лаҳзада пайқаб қолди.\n"Бухоро" бурчакдан тўпни ўйинга киритди. Ҳимоячилар хавфни бартараф этди.\nБекободликлар жарима зарбасидан унумли фойдалана олмади.\nГООООООООООЛЛЛЛЛЛЛЛ! "Металлург" ҳисобни очди!\nШаҳзод Убайдуллаев жамоасини олдинга олиб чиқди.\nАббосбек Жумақуловнинг зарбаси ноаниқ кетди.\nЖамоалар майон марказини эгаллашга ҳаракат қилишмоқда. Ўйин марказда кечяпти.\nДастлабки дақиқалардан олдинга ўтган Маҳмуд Қудратиллаевга нисбатан ўйин қоидаси бузилди.\n120 дақиқа давом этган, 7 та гол киритилган "Тошкент вилояти дербиси"да АГМК ярим финал йўлланмасини қўлга киритди\nLIVE АГМК - "Металлург": Матнли трансляция\n“Навбаҳор” – “Насаф” учрашувини қайси ҳакам бошқаради?


Тошкентдаги Сингапур институти талабалари дипломсиз қолмайди\nИнтернетда пайдо бўлган хабарлар Сингапур менежментликни ривожлантириш институти талабаларини ташвишга солди.\nТошкентдаги Сингапур менежментликни ривожлантириш институти талабаларинининг дипломсиз қолиши ҳақида Интернетда тарқалган хабарни ўқув юрти раҳбарияти рад қилмоқда.\nТошкентдаги Сингапур менежментликни ривожлантириш институтида таҳсил олаётган мингдан ортиқ талабалар диплом ололмаслиги ҳақида хабар 24 октябр куни пайдо бўлди. Йилига 5000 АҚШ доллари миқдорида пул тўлаб ўқиётган талабалар халқаро тоифадаги олий маълумот дипломисиз қолиши мумкин.\nБу ҳақда хабар тарқатган Uzmetronom.com Интернет сайтига кўра, институтда тарқалган жанжалга, Сингапур институти билан шартнома тузган Буюк Британиянинг Уэлс университети ўз фаолиятини тўхтатгани ва Брэдфорд университети ўтган йилда тошкентлик талабаларга диплом беришни тўхтатгани сабаб бўлди. Брэдфорд университети раҳбарияти бунинг сабабини Сингапур университети талабаларининг Брэдфорд таълим талабларига жавоб бермайдиган ҳолда тайёрланаётгани билан изоҳлагани айтилади.\nГап шундаки, Сингапур менежментликни ривожлантириш институти хусусий институт бўлиб, у диплом бериш лицензиясига эга эмас. Шартномага кўра, дипломларни юқорида номлари келтирилган университетлар беради.\nОзодлик бу масалага ойдинлик киритиш учун институт раҳбарияти билан боғланди. Ўзини таништирмаган институт ходималаридан бири ҳақиқатан ҳам диплом юзасидан келишмовчилик юз берганини тан олди:\n- Институт раҳбарияти бу масала бўйича ҳар бир студентга ахборот берган. Бошқа ҳеч нарса айта олмайман,- деди институт ходимаси.\nТошкентдаги Сингапур менежментликни ривожлантириш институтида таҳсил олаётган талабалардан бири Озодлик билан суҳбатда исми сир қолишини илтимос қилди. Унга кўра, бу воқеа ҳақиқатан ҳам уларни чўчитиб юборган, бироқ институт раҳбарияти уларнинг дипломсиз қолмаслиги ҳақида ҳар бир талабанинг электрон почтасига ёзиб билдирган:\n- Бизларга институтнинг Сингапурдаги президенти хат юборибди, ректорнинг номига, ўшаларни кўрсатиб. Ректор“Сизлар хавотир олманглар” деб ота-оналарга, ўқувчиларнинг ҳаммасига мажлис қилиб йиғиб айтишди, ҳар бир сутдентга хат ёзди. “Сизлар хавотир олманглар. Бу бўлмаган нарса. Озгина тушунмовчилик бўлган эди” дейишди. “Энди Шотландия университети томонидан бериладиган дипломни Англия беради. Диплом энг каттасидан тарқатилади” деяпти.\nБрэдфорд биз учун ëпилибди лекин. Ростакам ëпилган. Через чур қийин бўлгани учун ва болалар анча-мунча қийналиб қолгани учун yларни йўқ қилиб ташлашди. Йиқилган болаларга қайтиб топширишлар бўлмадида. Жуда қийин бўлиб кетди,- дейди Тошкентдаги Сингапур менежментликни ривожлантириш институти талабаси.\nУ энди Буюк Британиянинг қайси университети дипломи берилишини эслолмади.\nUzmetronom сайтига кўра, ҳозирча Сингапур менежментликни ривожлантириш институтининг фақат туризм бўйича мутахассислар тайёрлайдиган “Southern Cross” университети билан шартномаси сақланиб қолган, холос.\nТошкентдаги Сингапур менежментликни ривожлантириш институтида Ўзбекистон молия бозори учун банк ходимлари, иқтисодчилар тайёрлайдиган “Бизнес бошқаруви”, “Банк иши ва молия”, “Бизнесда янги ахборот технологиялари”, “Туризм ва саёҳат” факультетлари амал қилади.\nЎзбекистон Банклар уюшмаси институт муассисларидан бири ҳисобланади.


Элдор Шомуродов “Ростов”га ўтди\nТошкентнинг “Бунёдкор” жамоаси ҳужумчиси Элдор Шомуродов кейинги фаолиятини Россия премьер-лигаси вакили “Ростов” клубида давом эттиради.\nАйтиш жоизки, “Бунёдкор” футбол клуби ўз таркибидаги футболчиларининг бизникидан кучлироқ бўлган хориж чемпионатларига йўл олишига доимо ижобий муносабатда бўлиб келади. Ўйлаймизки, Элдор Шомуродов Россия премьер-лигасида тўп тепиб, орттирадиган тажрибаси ва маҳорати келажакда Ўзбекистон миллий терма жамоаси учун фойдали бўлади. Шомуродов Россия чемпионати баҳсларида бунгача ўз ўрнига эга бўлишган Миржалол Қосимов, Одил Аҳмедов, Виталий Денисов, Вадин Афонин сингари ном қозониб, премьер-лигада муносиб иштирок этади. Қайд этиш керакки, Элдор Шомуродов "Бунёдкор" ФКдан Россия чемпионатига йўл олган ўзбекистонлик биринчи футболчи бўлди.\nРоссиядаги фаолиятинг омадли бўлсин, Элдор!


Новости Узбекистана > Версия для печати > Тадбиркорлик субъектларини текшириш прокуратура билан келишиш орқали амалга оширилади\nГлавная > ҲУҚУҚШУНОС МАСЛАҲАТИ > Тадбиркорлик субъектларини текшириш прокуратура билан келишиш орқали амалга оширилади\nТадбиркорлик субъектларини текшириш прокуратура билан келишиш орқали амалга оширилади\nНазорат қилувчи органлар томонидан тадбиркорлик субъектлари фаолиятида ўтказиладиган текширувларни келишиш ва ўтказиш тартиби ҳақидаги вақтинчалик низом Адлия вазирлигида давлат рўйхатидан ўтказилди.\nБу ҳақда “Ҳуқуқий ахборот”канали хабар берди. Низомга мувофиқ, текширувлар тегишли тартибда амалга оширилади. Бир кунлик текширувлар вилоят прокуратураси билан, бир кундан ортиқ бўлган текширувлар Бош прокуратура билан келишилади.\nТекширув ўтказишни келишиш Текширувларни электрон рўйхатга олиш ягона тизими орқали бажарилади. Шунингдек, чет эл инвестициялари иштирокидаги, хорижий корхоналар, эркин иқтисодий зоналарда жойлашган корхоналарда ўтказиладиган текширувларни келишиш фақат Бош прокуратура томонидан амалга оширилади.


Фергюсоннинг "Манчестер Юнайтед"даги сўнгги 7 трансфери / CHAMPIONAT.asia\nФергюсоннинг "Манчестер Юнайтед"даги сўнгги 7 трансфери\nБуюк шотландиялик мураббийнинг "қизил иблислар" сафига олиб келган охирги ўйинчиларини эслаб ўтамиз.\nМана олти йилдан буён сэр Aлекс Фергюсон футболда нофаол. У 2013 йилда 13-Англия чемпионлигини қўлга киритиб, мураббийлик фаолиятини якунлаганди ва ёш ҳамкасбларига ўрнини бўшатганди. Афсуски, улар жиловни тўғри ушлай олмадилар ва энди МЮ Фергюсон давридагидек кучли эмас.\nБугун биз жаноб Фергюсон сотиб олган барча футболчилар ҳақида тўхталиб ўтирмаймиз, балки унинг охирги 7 трансферини ёдга оламиз. Улар кимлар эди ва ҳозир қаерда?\nҚаердан келган: «Манчестер Сити»\nТрансфер санаси: 2012 йил 31 январь\nКелишув нархи: эркин агент\nМЮдаги фаолияти: 0 ўйин\nШвейцарияда туғилган ва 15 ёшида "Туманли Альбион"га келиб қолган бу албан йигитни кўпчилик эслолмайди. Дастлаб Весели марказий ҳимоячи сифатида "Манчестер Сити" академиясида тўп тепди, аммо уч ярим йилдан сўнг у "Юнайтед" сафига қўшилишга қарор қилди. Фредерикнинг ўзи эса бу ўтишни "қизил иблислар"да биринчи жамоага кириш осонроқлиги билан изоҳлаган. Бироқ, айтарли ҳеч нарса содир бўлмади. Бир ярим йил ўтгач, Весели "Манчестер Юнайтед" учун бирорта ҳам ўйин ўтказмади ва жамоани тарк этиб, "Ипсвич"га ўтди.\n2016 йил август ойида Весели "Эмполи" билан шартнома имзолади, аммо 2020 йил 31 январда олти ойлик ижара асаосида Франциянинг "Ле Ман" клубига ўтди. Ҳатто терма жамоада ҳам унинг омади чопмади. Фредерик аввал Швейцария ёшлар ва ўсмирлар терма жамоаларида ўйнади, аммо аждодлари юртидан яъни Албания терма жамоаси шарафини ҳимоя қилиш учун таклиф олди ва уни қабул қилди. У аллақачон 22 ўйин ўтказишга улгурди. Унинг ҳозирги трансфер қиймати ўртача 900 минг еврога баҳоланмоқда.\nҚаердан келган: «Боруссия» Дортмунд\nТрансфер санаси: 2012 йил 1 июль\nКелишув нархи: 16 миллион евро\nМЮдаги фаолияти: 57 ўйин, 6 гол, 10 муваффақиятли узатма\n2010 йилда Осиёдан Европага, Дортмунднинг "Боруссия" жамоаси сафига ўтган япониялик футболчи тез орада ўзини кўрсатишга эришди. Синдзига топ-клублардан таклиф туша бошлади ва "Боруссия" мутасаддилари японияликнинг трансфери орқали яхши пул ишлаш имкониятини қўлдан бой беришмади.\nМиш-мишларга кўра, 2012 йил ёзида "Манчестер Юнайтед" Синдзи Кагава ёки Эден Азарни сотиб олиш ҳақида ўйлай бошлади. "Қизил иблислар" ўйланиб туришганида "Челси" белгилайлик ўйинчини "илиб кетди". "Олд Траффорд"га эса энг яхши вариант сифатида япониялик ўйинчи олиб келинди.\nБугун Азар "Челси" учун нималар қилгани ва Кагаванинг МЮдаги фаолиятига назар солсангиз, таъсирли ҳолатга тушиб қолишингиз аниқ.\nБу гаплар кулгили кўринади-ю, лекин икки йилдан сўнг МЮ Синдзини яна "Боруссия"нинг ўзига атиги 8 миллион еврога сотишга рози бўлди. Тўрт ярим мавсум "қора-сариқлар" сафида ўйнаган Кагава, ўтган мавсумнинг иккинчи қисмини "Бешиктош"да ижарада ўтказди ва 2019 йил ёзида у немис клубининг бошлиқлари томонидан "Сарагоса"га 3 миллион еврога сотилди. Ҳозир Кагава 30 ёшда ва унинг фаолияти Сегунда'да давом этмоқда.\nҚаердан келган: «Крю Александра»\nКелишув нархи: 7,5 миллионов евро\nМЮдаги фаолияти: 9 ўйин, 1 гол\n2012 йилнинг ёзида "қизил иблислар" 18 ёшли ярим ҳимоячи Ник Пуэллнинг трансфери учун 7,5 миллион евро тўлаган эди, ўша пайтда скаутлар унинг истеъдодига шубҳаланишмаганди. Веселидан фарқли ўлароқ, Пауэлл "Манчестер Юнайтед"нинг биринчи жамоасида ўйнашга муваффақ бўлди, аммо тўрт мавсум давомида у бор-йўғи 9 та баҳс ўтказган...\n2016 йилда Пауэлл эркин агент сифатида "Уиган"га ўтди ва у ерда уч мавсумни яхши ўтказди. Айни дамда Ник "Сток Сити"дан тўр тепмоқда.\nҚаердан келган: «Универсидад де Чили»\nТрансфер санаси: 2012 йил 15 август\nКелишув нархи: 5,5 миллионов евро\nАлекс Фергюсонга Анхело Энрикеснинг истеъдоди ҳақида 2011 йилда Жанубий Америка ёшлар чемпионатига ташриф буюрган "Манчестер Юнайтед" скаутлари гапириб берди. Бир неча ой ўтгач, Англия клуби "Универсидад де Чили" билан Энрикени сотиб олиш бўйича келишиб олди ва кўп ўтмай чилилик "Олд Траффорд"га ўтди. Афсуски, Анхело ўзини топ-клуб ва топ-лигада намойиш эта олмади. У Манчестерда уч йил давомида биринчи жамоа учун битта ҳам ўйин ўтказмади.\nАнхело Энрикеснинг "Динамо Загреб"да ўтказган ижарадаги ўйинлари жуда муваффақиятли бўлди - у Хорватия чемпионатининг 25 ўйинида 21 та гол урди. Ҳозирда 25 ёшли Энрикес ўз фаолиятини бошлаган клубида яъни "Универсидад де Чили"да ўйнаб келмоқда.\nҚаердан келган: «Арсенал»\nТрансфер санаси: 2012 йил 17 август\nКелишув нархи: 30,7 миллионов евро\nМЮдаги фаолияти: 105 ўйин, 58 гол, 21 муваффақиятли узатма\nАлекс Фергюсоннинг "Манчестер Юнайтед" бошқарувидаги сўнгги йилларида амалга оширган энг муҳим ва самарали хариди Робин ван Перси бўлганлиги шубҳасиз. Нидерландиялик футболчи биринчи мавсумдаёқ "қизил иблислар" сафида 26 та гол урди ва жамоани Англия чемпиони бўлишига муносиб ҳисса қўшди. Ван Перси "Олд Траффорд"га келганидан бир йил ўтгач, Алекс Фергусон клубни тарк этди, шундан сўнг ўйин нафақат Робин учун, балки бутун жамоа учун ёмонлаша бошлади ва бу чемпионлар даражасидаги футбол эмасди.\n2015 йил ёзида Робин ван Перси 6,5 миллион евро эвазига "Фенербахче"га ўтди. Туркияда ҳужумчи икки ярим мавсумни ўтказди, кейин 34 ёшида у Нидерландияга ўзининг "Фейеноорд" клубига қайтди. Ўтган ёзда Робин ван Перси бутсаларини михга илиб, футбол билан хайрлашишга қарор қилди.\nАлександер Бюттнер (Нидерландия)\nҚаердан келган: «Витесс»\nТрансфер санаси: 2012 йил 21 август\nКелишув нархи: 5 миллионов евро\nМЮдаги фаолияти: 28 ўйин, 2 гол, 3 муваффақиятли узатма\n"Витесс" ҳимоячиси МЮ скаутлари эътиборига тушди. Гап шундаки, Бюттнер Деннис Ирвин ёки Патрис Эвра каби йўлни босиб ўтиши мумкин эди, аммо ҳаммаси ёрқин кечмади. Александер Фергюсон даврида ҳам, Мойес даврида ҳам ўз ўрнини топа олмади.\nКлуб ўйинчини сотиб олганидан икки йил ўтгач, фойда билан - 5,5 миллион евро эвазига Москванинг "Динамо" клубига сотишга муваффақ бўлди. Россияда нидерландиялик ҳимоячи ҳеч қандай каромат кўрсатолмади. Шундан сўнг у "Витесс"га қайтди. 2020 йил бошида, 31 йшли Бюттнер "Нью-Инглэнд Революшн" билан шартнома имзолади ва энди ўзини МЛСда намоён этишга ҳаракат қилади.\nУилфрид Заа (Кот-д'Ивуар)\nҚаердан келган: «Кристал Пэлас»\nТрансфер санаси: 2013 йил 25 январь\nКелишув нархи: 11,75 миллионов евро\nМЮдаги фаолияти: 4 ўйин\nТео Уолкот, Гарет Бейл ва Алекс Окслейд-Чемберленни ўз шогирдлари қаторига жалб қила олмаган Алекс Фергюсон "Кристал Пэлас"нинг тезкор ва истеъдодли вингери бўлган Уилфрид Заа билан келишувга эришди. Таассуфки, Англияда туғилган ивуарликнинг "Олд Траффорд"даги фаолияти "ўхшамади".\n2015 йил февраль ойида бир қатор ижаралардан сўнг, Уилфрид Заа ниҳоят "Юнайтед"ни тарк этиб, ўзининг "Кристал Пэлас"ига келди. Лондонликлар трансфер учун атиги 4 миллион евро тўлашган ва бундан афсусланишмаган. Заа тез фурсатда нафақат, олдинги даражасига қайтди, балки Премьер-лиганинг энг сермаҳсул вингерларидан бирига айланди. Ҳозир Уилфрид бор-йўғи 27 ёшда ва "Селхерст Парк"даги 6 мавсумдан сўнг, ўзини янада юқори савиядаги жамоада синаб кўриш истагида.\nЯнги рукн. Тарихдан иқтибос: "Манчестер Юнайтед"га бўш чек юборганмиз" 13\nFerguson bilgan Zahadan foyda borligini. Fergusondan keyingi chumola sotvordi endi mana qaytarib sotvolomi o'tiribti\n26 фев 17:43:16\nFerguson iwlaganda bulardan nimadir yasardi\n26 фев 15:02:40\nVan Persidan boshqasi tufta igrokalar ekan\n26 фев 14:25:12\nAgar Fergyusson 2-3 yil yana bularam ancha yulduzli darajaga chiqqan bolardi Devid moyes yoq qivordi\n26 фев 14:43:09\nSAF futbol tarixidagi nomer bir murabbiy


Ҳиндистон ФҚБ учун iPhone дастурини бузган технологияни харид қилади\n07:45 / 05.11.2016\nҲиндистоннинг Гандинагар суд-тиббий лабораторияси Cellebrite компаниясидан iPhone 5C смартфонини буза олган технологияни сотиб олмоқчи. Cellebrite компанияси ФҚБ сўрови билан мазкур телефоннинг ҳимоясини буза олган эди, деб ёзмоқда The Economic Times нашри.\nЮқори лавозимли мулозимнинг сўзларига кўра, лаборатория бир ой мобайнида техник ечимларга эга бўлади. «Ҳиндистон ҳуқуқ-тартибот идоралари телефонни буза олмаган тақдирда мурожаат қиладиган жаҳон маркази бўлади».\nАммо, у бу технологиялар қандай ҳолатларда ва қайси шартларда қўлланилишига ойдинлик киритмаган. Шунингдек, буюртма қиймати ҳам номаълум.\nАввалроқ, Ҳиндистон полицияси маҳкамаси маълумотларни олиш учун iPhone дастурини бузишга уринаётгани хабар қилинган эди.\nҲиндистон iPhone ФҚБ Cellebrite


Ўзбекистон чемпионининг Украинадаги жанги муддатидан олдин якунланди / Olamsport.com\n19:51Учта амалдаги, учта собиқ чемпион... UFC 261 кечасининг тўлиқ карди қандай?\t0 19:27Рафаэль Надаль: Жокович рекорд ва титулларга берилиб кетган\t0 19:03Карикатура: Катта клублар янги лига бошлашди\t0 18:39Конор Дастинни мағлуб этса, чемпионлик камари учун жанг қилади\t0 18:18Бухоро вилояти дзюдосига янги раҳбар сайланди\t0 17:52Хабиб Суперлига тузилиши ҳақида: "Бекорга"\t0 17:28Мбаппе Мадриддан уй қидирмоқда\t0 17:02Бу қизиқ! Шахбокс ҳақида биласизми?\t0 16:41Истомин Рим турнири асосий даврасига чиқиш учун ўйин ўтказди\t0 16:20Бугун "Губернатор кубоги"да беш нафар боксчимиз жанг қилади (Рўйхат + трансляция)\t5 15:59Омар Моманидан карикатура: Моуриньюнинг кейинги манзили қаер?\t0 15:44Осиё чемпионати. Навбатдаги кун баҳслари старт олди\t0 15:38Қиличбозлик бўйича лицензион мусобақада иштирок этувчи таркибимиз маълум\t0 15:17Ҳиндистон, Россия 11, Ўзбекистон ва Қозоғистон 10, Куба 3. Жаҳон чемпионати чорак финалидан сўнг қайси давлат нечта медални нақд қилди?\t2 14:51UFC 261 турнири Ўзбекистонда жонли эфирда намойиш этилади\t1\n24 фев 20:58\nЎзбекистон чемпионининг Украинадаги жанги муддатидан олдин якунланди\nТеглар : Саиджамшид Жафаров\nУкраинанинг Кривой Рог шаҳрида бокс бўйича халқаро турнир давом этмоқда.\nУнда ўзбекистонлик чарм қўлқоп усталари ҳам медаллар учун кураш олиб боришмоқда. Мусобақада -75 кг вазн тоифасида юртимиз шарафини ҳимоя қилаётган Ўзбекистон чемпиони Саиджамшид Жафаров бугун иккинчи жангини ўтказди.\nУшбу баҳсда ҳамюртимизга мезбон боксчи Руслан Мусаев рақиблик қилди. Жанг муддатидан олдин якунланди. Биринчи раунд охирида Саиджамшиднинг берган кучли зарбасидан сўнг рефери техник нокаут қайд этди ва шу тариқа жанг тўхтатилди.\nБоксчиларимиз Украинадаги халқаро турнирда 6 та медаль қўлга киритишди 0\nЎзбекистонлик ММАчи Абдулманап Нурмагомедов хотирасига бағишланган турнирда жанг қилади + ПОСТЕР 0\nСаиджамшид Жафаров Ўзбекистон терма жамоасига учинчи кумуш медални тақдим этди 1


10та ғалати машғулот ёрдамида даромад қилиш мумкин | LifeHaq.uz\nТамаддунимиз ривожланиб боргани сари айрим фаолият турлари ўтмишда қолмоқда. Бироқ, шу билан бирга турмуш учун пул топишнинг янги турлари, баъзан жуда ўзига хослари пайдо бўлмоқда.\nҚуйида ҳозирги вақтда энг кутилмаган истеъдодга ҳам талаб бўлиши мумкинлигининг 10та мисоли билан танишинг.\n10. Профессионал қучоқловчи – соатига $60дан\nСуратдаги ёқимтой бу аёл – Саманта Хесс Cuddle Up To Me компаниясининг асосчиси бўлиб, унинг ишчилари илиқликка муҳтож одамларни қучоқлайдилар. Аслида, яқин одамларингиз бўлса, қучоқларни бепул олишингиз мумкин. Бироқ, компания хизматларига бўлган талабдан келиб чиқилса, кўпчиликнинг қучоқлайдиган яқини йўқ экан.\n9. Қоғоз сочиқларни ҳидловчи – йилига $19–52 минг\nҲайратланишингиз мумкин, аммо салфеткалар ва қоғоз сочиқлар ишлаб чиқарувчи компаниялар маҳсулотларида ёт ҳидлар йўқлигига ишонч ҳосил қилиш учун “ҳидловчиларни” ёллайдилар. Ишчиларга нисбатан 2та асосий талаб мавжуд: бенуқсон ҳид билиш ҳамда қоғозли маҳсулотга муҳаббат.\n8. Жиноят жойларини тозаловчи – йилига $50 минг\nАфсуски, ҳозирча жиноятни мутлақо йўқотишнинг имкони йўқ. Жиноятчилар ўзларидан кейин қолдирадиган изларни доим ҳам оддий одам швабра билан йиғиштира олмайди. Бу иш ҳақида кўпроқ билишни истасангиз, “жиноий тозалаш” хизмати ходимининг Reddit фойдаланувчилари саволларига жавобларини ўқишни тавсия қиламиз.\n7. Фуд-стилист – йилига $33–58 минг\nФуд-стилистларнинг вазифаси – реклама учун суратга олинаётган егуликка имкон қадар иштаҳаочар кўриниш беришдан иборат. Бунда ҳар қандай воситалар қўлланилади, стилистлар ва суратчиларнинг эса бой тасаввурини ишлатишига тўғри келади. Бу ҳақида аввароқ чоп этилган мақоламиздан батафсилроқ ўқишингиз мумкин.\n6. Гольф коптоклари ортидан сувга шўнғувчи – йилига $50–100 минг\nҲар йили гольф ўйини вақтида кўп сонли коптоклар йўқотилади ва уларнинг аксарияти сув ҳавзаларининг тубида қолади. Табиатга зарар етказмаслик ва янги коптоклар харидида тежаб қолиш учун гольф-клублар сувга шўнғувчиларни ишга ёллайдилар. Бу иш хавфсиз бўлиб кўринади, аммо жанубий ҳудудларда ғаввослар аллигаторларни учратиб қолишлари мумкин, сув эса ҳар доим тоза бўлавермайди ва ниманидир юқтириб олиш эҳтимоли мавжуд.\n5. Канализация қудуқлари инспектори – йилига $34–61 минг\nТабиийки, бу унчалик ёқимли бўлмаса-да, энг фойдали касблардан бири. Мазкур инспекторлар туфайли тамадуннинг энг муҳим ихтироси – канализациядан узлуксиз фойдаланишимиз мумкин. Discovery канали ушбу машғулотга “Ифлос иш” номли бутун бошли шоу эпизодини бағишлаган бўлиб, уни асаблари мустаҳкам одамларгина томоша қилишлари мумкин.\n4. IMAX экранларини тозаловчи – йилига $ 40–50 минг\n20 йил аввал учувчи Майкл Каранто ва унинг дўсти кинотеатрлардаги экранларни тозалаш бўйича хизматларни кўрсатувчи компанияга асос солганлар. Бизнес талабгорларга бой бўлиб чиқди, шу боис Майкл авиациядаги асосий ишини ташлаб, бор вақтини тозалашга бағишлади. Унинг айтишича, оддий клининг компаниялар бу қадар катта экранларни тўғри тозалашни билмаганлар.\n3. Экзотик егулик дегустатори – кунига $800\nАксариятимиз мамнуният билан дегустатор бўлишга розилик билдирардик, ахир сенга овқат еганинг учун пул тўлайдилар. Овқат ейиш эса буни қатъий рад қилувчиларга ҳам ёқади. Бироқ, бу касбнинг ёқимсиз томони ҳам бор, чунки турли нарсаларни ейишга тўғри келади. Бундай хизмат таомномасига ғайриоддий маҳсулотни, масалан ҳашаротларни қўшишга қарор қилган ресторанларга керак бўлиши мумкин.\n2. Ҳайвонлар учун егулик дегустатори – йилига $40–75 минг\nҲайвонлар сўзлаша олмайдилар, шунинг учун у ёки бу озуқа уларга қай даражада ёқишини холисона баҳолай олмаймиз. Шунинг учун жониворлар учун озуқани барибир одамнинг еб кўришига тўғри келади. Бу ишни дуч келган одам эмас, балки ҳайвонларни озиқлантириш ҳақида етарлича билимга эга инсонлар бажариши мумкин.\n1. Профессионал келин дугонаси – бир тўй учун $300–2 000\nАйрим одамлар жуда бандлиги туфайли дўст орттиришга улгурмайдилар. Шу боис уларни бевосита ижарага оладилар. Албатта бу бироз қайғули, аммо бугунги келинларни тушуниш мумкин. Бундан ташқари, “пуллик дугоналар” мамнуният билан тадбирни ташкил қилишга ёрдам бериб, ҳаммаси яхши ўтишини назорат қиладилар.\n06/11/2020 09:35:00 38 0 Манба: lifehacker.ru


Ўзбекистонда коронавирусдан зарарланганлар сони 10 мингдан ошиб кетди\n06.07.20 10:33\tmsk\nЎзбекистонда коронавирусга чалинганларнинг қайд этилган сони 5 июль кечга бориб 10 мингдан ошиб кетди. Бу ҳақда республика Соғлиқни сақлаш вазирлигининг Telegram-лойиҳасида маълум қилинди. Бир кун ичида вафот этганлар сони бирданига учтага кўпайиб, 35 тага чиқди.\nКасалланганлар сони бир кунда 312 тага кўпайиб, 10020 тага чиқди. Улардан 19 нафари карантинга олинганлар орасида, 121 нафарининг кўпи Тошкент шаҳри ва Тошкент вилоятида ҳамда биттаси – халқаро юк ташувчи машина ҳайдовчиси бўлган.\nКоронавирусга чалинган беморларнинг ўлим ҳолатлари ўтган ҳафтадан бошлаб кўпайди, бир куннинг ичида учта ўлим қайд этилди. Тошкентда Юнусобод туманида яшовчи 49 ёшли аёл вафот этди. У бир неча кун давомида тана ҳарорати кўтарилиши, томоғида оғриқ ва ҳолсизлик бўлишига қарамасдан шифокорларга ўз вақтида мурожаат қилмаган.\n3 июль куни бемор хусусий клиникада коронавирусга таҳлил топширган. Шу куни аҳволи оғирлашгани сабабли 7-сон шаҳар клиник шифохонасининг реанимация бўлимига ётқизилиб, сунъий нафас олиш аппаратига уланган. Унга «икки томонлама пневмония, ўткир нафас ва юрак қон-томир етишмовчилиги, кома I» ташхиси қўйилган. Реанимацион муолажаларига қарамасдан, бемор ўткир нафас ва юрак етишмовчилигидан вафот этди.\nЯна бир пойтахтлик 45 ёшли беморда бир неча кун давомида коронавирус аломатлари сезилиб, тана ҳарорати кўтарилиши, томоғида оғриқ ва ҳолсизлик кузатилган. Аммо шунга қарамасдан, у шифокорга ўз вақтида мурожаат қилмай, уй шароитида даволаниб юрган. 30 июнь куни Тошкент шаҳар тез тиббий ёрдам шифохонасига ўта оғир ҳолатда, ўткир нафас етишмовчилиги билан олиб келиниб, реанимация бўлимига ётқизилган. Беморга юрак ишемик касаллиги, ўткир юрак ва нафас етишмовчилиги, икки томонлама пневмония дастлабки ташхиси қўйилган. Реанимацион муолажаларига қарамасдан, бемор ўткир юрак-қон томир ва ўпка етишмовчилигидан вафот этди.\nБундан ташқари, Тошкентнинг Шайхонтоҳур туманида яшаган 71 ёшли аёлнинг вафоти ҳақида маълум бўлди. 30 июнь куни коронавирус аниқлангани сабабли уни Эпидемиология, микробиология ва юқумли касалликлар илмий-текшириш институти клиникасининг реанимация бўлимига ётқизилган. Унга «юрак ишемик касаллиги, гипертония, стенокардия, қандли диабет, сурункали буйрак етишмовчилиги, икки томонлама пневмония оғир кечиши, ўткир нафас етишмовчилиги» ташхиси қўйилган.\nШу кунгача коронавирусдан соғайганларнинг сони 6584 тага етди, 3402 бемор даволанмоқда, карантинга 67,9 минг киши олинган.\nЖанжалдан сўнг Бишкекнинг №1 шифохонаси бош врачи ишдан бўшатилди\nИлгарги кун, 04.08.2020\nЎзбекистоннинг иккита вилоятида карантин чоралари юмшатилди\nЯрим миллион қозоқ болалари давлат томонидан компьютер билан таъминланади\nҚозоғистонда COVID-19 дан ўлаётган одамларнинг сони камлиги бепул тиббий хизмат билан изоҳланмоқда\nЎқувчиларнинг мактабга эркин тарзда қатнашига рухсат берилади\nҚўстанай шаҳар ҳокимининг ўринбосари ниқобини тушириб юргани учун жаримага тортилди\nЎзбекистон ҳукумати кам таъминланган оилаларга пулли ёрдам кўрсатади\nЎзбекистоннинг бош санитар врачи коронавирус юқтириб олди\nМашинани жойига қўй\nТошкентда автомобиль эгалари тураргоҳни суд ажримисиз бериб қўйишмоқчи эмас\nЯшил, сариқ ва қизил ҳудуд қонуни бўйича\nCOVID-19 инфекцияси туфайли уч ой давомида ўзини ўзи яккалатишнинг қатъий тартиби ўзбекистонликларни нимага ўргатгани ҳақида


«ЎЗБЕКИСТОН ҲАВО ЙЎЛЛАРИ» ЙЎЛОВЧИЛАР УЧУН МЕНЮНИ ЎЗГАРТИРМОҚЧИ\nТИББИЁТ ХОДИМЛАРНИНГ ЎРИНДОШЛИК АСОСИДА ИШЛАШ ТАРТИБИГА ЎЗГАРТИРИШЛАР КИРИТИЛДИ\nАЛМАЗБЕК АТАМБОЕВ ШАВКАТ МИРЗИЁЕВНИ ОРДЕН БИЛАН МУКОФОТЛАДИ\nСПОРТ ПАСПОРТИ ТЎҒРИСИДАГИ НИЗОМ ТАСДИҚЛАНДИ\nДобавлено: 08.04.2016, 15:00\nҚорин очиққанида дастурхонга қўйилган жамики ноз-неъматларни паққос туширгимиз келади. Аммо бу ишимиз ошқозонимизга оғирлик қилиши ҳақида сира ўйламаймиз. Йўқ, ўйлаймиз, фақат сал кейинроқ, оғриқ ёки бирор безовталик келиб чиққанида. Бундай бўлмаслиги учун эса оч қоринга ейилмайдиган маҳсулотлар билан танишиб олсангиз, зарар қилмайди. Бу борада олий тоифали шифокор-терапевт Нодира ҲАМРОЕВАнинг фикрлари билан қизиқдик .\nМевалар ҳазм фаолиятини яхшилайди, деймиз-у, аммо мевадан меванинг фарқи бор-да. Масалан, таркибида магний кўп бўлган бананни оч қоринга ейиш тавсия этилмайди. Йўқса, магний ва кальций мувозанати бузилиши мумкин. Бу эса юрак қон-томир тизими фаолиятида турли ўзгаришларни келтириб чиқаради.\nЁз жазирамасида кўчадан кирган заҳотингиз муздек цитрус меваларга ихтиёр берасизу, чанқоғингизни қондирасиз. Аслида эса ошқозонингизнинг газ ва кислоталар билан тўлгани қолади, холос. Айниқса, цитрус мева шарбатлари меъда деворларини қаттиқ таъсирлантиради. Натижада ферментлар таъсирланиши юз бериб, турли касалликлар келиб чиқиши мумкин. Бу ҳолат аёлларда ҳайз циклининг ўзгаришини ҳам сабаб бўлади.\nКўп миқдордаги органик моддалар ва лимон кислотаси ошқозон суюқлигининг фаол ажралишига олиб келади. Оч қоринга меъда шираси шусиз ҳам кўп ажралади. Дўлана эса ушбу ҳолатни янада жадаллаштириши мумкин.\nДиетологлар тавсияси: йогуртни оч қоринга истеъмол қилманг. Ушбу маҳсулот нонуштадан сўнг ёки уйқуга ётишдан олдин ейилса, ҳазм фаолиятини яхшилайди. Оч қоринга эса фойдали ҳусусиятини йўқотади.\nҚовурилган картошка фри, картошкали қуймоқ ёки яна бошқа егуликлар албатта, мазали. Бироқ таомланишни булар билан бошламанг. Картошка таркибида ошловчи моддалар ва пектин бўлиб, ошқозон ширасининг ажралишини фаоллаштиради. Шира меъёридан кўп ажралганида эса ошқозонда оғирлик сезилади.\nТўйимли ва оғизга хуш ёқувчи таъмли хурмо билан тамадди қилишни бошлайсиз. Аммо бир нарсани унутманг: хурмо таркибида ҳам ҳудди картошка каби моддалар, ошловчи кислота ва пектин бор. Бўш ошқозонга ейилганида, яхши ҳазм бўлмай, гелга ўхшаш кўринишга келади. Бу эса ўз навбатида тошга айланиши мумкин.\nИссиқ кунларда помидор қўшилган сабзавотли салатлар жоннинг роҳати. Аммо 2-3 соатдан бери ҳеч нима истеъмол қилинмаган бўлса, тамаддини салат билан бошлаш мумкин эмас. Чунки помидорда ҳам пектин моддаси бор. Яхши ҳазм бўлмаганида ошқозонда оғриқ пайдо қилади.\nКўпчилик аввал ширин чойдан хўплаб, сўнг бирор нима тамадди қилади. Бу нотўғри! Шакар жуда тез сингиш ҳусусиятига эга. Бўш ошқзонга тушганида тезда «йўли» ни топиб олади. Қарабсизки, организмингиз қондаги инсулин миқдори назоратини қўлдан чиқаради. Бу ҳали ҳаммаси эмас. Мунтазам оч қоринга ширин чой ичилиши кўз нурига ҳам таъсир этади.\nИштаҳани яхшилайди, дея эътироф қилинса-да, оч қоринга саримсоқни танламанг. Бу полиз экини таркибидаги аллицин моддаси ошқозон деворларини қаттиқ таъсирлантиради. Тез-тез такрорланиши эса гастроспазмага олиб келиши мумкин.\nЖуда очиққан бўлсангиз ҳам иштаҳангизни назорат қилишга ҳаракат қилинг. Қориннинг ғамини еяпман дея, ошқозоннинг ташвишига тушиб қолманг тағин.\nРОССИЯ ВА ФРАНЦИЯДА САҚЛАНАЁТГАН ҚАДИМИЙ ҚЎЛЁЗМАЛАРНИНГ ФАКСИМИЛЕ НУСХАЛАРИ ЎЗБЕКИСТОНГА ТОПШИРИЛАДИ


Ўзбекистон текстили Лондондаги онлайн-платформа орқали сотади\n15.03.2019 18:29 0 1052\nЎзбекистон текстили Буюк Британиядаги «Sewport.com» онлайн-платформаси орқали сотишни бошлайди. Бу ҳақда «Podrobno» хабар бериб ўтган.\n«Ўзтўқимачиликсаноат» уюшмасининг реклама ва маркетинг агентлиги ҳамда Британиядаги «Sewport.com» онлайн-планформаси ўртасида ўзаро ҳамкорлик меморандуми имзоланди. Унга кўра Ўзбекистон маҳсулотларининг Европа ва Америка бозорларига экспорти ҳажми оширилиши мақсад қилиб олинган.\nБу келишув натижасида Ўзбекистон Марказий Осиёда «Sewport.com» орқали тўқимачилик маҳсулотлари экспорт қиладиган илк давлатга айланади. Англия компанияси асосчиси ва директори Борис Ходакелснинг айтишича, ўзбекистонлик ишлаб чиқарувчилар йирик брендлар билан ишлаши учун музокараларни инглиз тилида олиб боришлари лозим.\nАйни вақтда платформа кичик ва ўрта брендлар билан иш олиб бормоқда ва бу асосан Британия ҳамда Америка бозорига тегишли. Аммо компания платформа фойдаланувчилари салмоғини ошириш учун аниқ стратегияга эга.\nКомпания хизмати ишлаб чиқарувчилар учун мутлақо бепул. Чунки хизмат ҳақини тўқимачилик маҳсулотларини сотиб оладиган брендлар тўлайди.


9 апрель куни юртимизда қандай об-ҳаво кузатилади?\nЎзбекистон гидрометеорология хизмати марказининг хабар қилишича, 9 апрель куни Тошкент шаҳрида ҳаво ўзгариб туради, ёғингарчилик кутилмайди. Ҳаво ҳарорати кечаси +5 ... +7 даража, кундузи +17 ... +19 даража илиқ бўлади. Сониясига 5-10 метр тезликда шамол эсади.\nҚорақалпоғистон Республикаси ва Хоразм вилоятида ҳаво ўзгариб туради, ёғингарчилик кутилмайди. Ҳарорати кечаси +3 ... +8 даража, кундузи +16 ... +21 даража илиқ бўлади. Сониясига 5-10 метр тезликда шамол эсади.\nБухоро ва Навоий вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +5 ... +10 даража, кундузи +17 ... +22 даража илиқ бўлади. Сониясига 5-10 метр тезликда шамол эсади.\nСамарқанд, Жиззах ва Сирдарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +5 ... +10 даража, кундузи +15 ... +20 даража иссиқ бўлади. Сониясига 5-10 метр тезликда шамол эсади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Ҳаво ҳарорати кечаси +8 ... +13 даража, кундузи +16 ... +21 даража илиқ бўлади. Сониясига 5-10 метр тезликда шамол эсади.\nФарғона водийси вилоятларида ҳам ҳаво ўзгариб туради, чақмоқ чақиб, ёмғир ёғиши мумкин. Ҳаво ҳарорати кечаси +8 ... +13 даража, кундузи +13 ... +18 даража иссиқ бўлиши кутиляпти. Сониясига 5-10 метр тезликда шамол эсади.\nШунингдек, тоғли ҳудудлар — Чимён, Қамчиқ ва Нурафшонда ҳаво ўзгариб туради, ёмғир ёғиши мумкин. Ҳаво ҳарорати кечаси 0 ... +5, кундузи +5 ... +10 даража илиқ бўлади. Нурафшонда эса кечаси +5 ... +10, кундузи +15 ... +20 даража исиши мумкин. Сониясига 5-10 метр тезликда шамол эсади.


Нўъмон Ҳасанов: “Ярим финалда ким рақиб бўлишининг фарқи йўқ” - Zamin.uz\n06:30 / 19.09.2018\nНўъмон Ҳасанов: “Ярим финалда ким рақиб бўлишининг фарқи йўқ”\nЎзбекистон кубоги чорак финал доирасида “Қўқон-1912” – “Қизилқум” учрашувидан кейинги матбуот анжуманининг иккинчи қисмида Нўъмон Ҳасанов ва Суҳроб Бердиев қатнашди.\nНўъмон Ҳасанов: - Аввало бугунги ғалаба билан барча мухлисларимизни табриклайман. Бугунги ғалабада мухлисларимизнинг ҳам ҳиссалари беқиёс бўлди.\nЎйинга келадиган бўлсам, бугун биринчи таймдаги ўйинимиз мен истаган ўйин бўлди. 2-таймга келиб йигитларда бироз чарчоқ аломатлари сезилди. Шунақа пайтда заҳира ўриндиғида ўйинни кучайтирадиган, тажрибали футболчилар етишмаслиги бизга кўп ўйинларда панд беряпти. Иккинчи бўлимда заҳирадан майдонга туширган футболчиларим барчаси ёш футболчилар. Ҳали улар билан кўп ишлашимиз керак. Шунга қарамай ғалабани сақлаб қолганимиз қувонарли бўлди.\nЯрим финалда ким рақиб бўлишини фарқи йўқ. Чунки ярим финалда кучсиз рақиб бўлмайди. Биз финалга чиқиш учун астойдил ҳаракат қиламиз. Ҳозирча эса бор эътиборимизни Навоийда бўладиган 24-тур ўйинига қаратишга мажбурмиз.\nСуҳроб Бердиев: Бугун биз майдонга фақат ғалаба учун тушган эдик. Барча жамоадошларим майдонда борларини бериб ўйнашди. Якунда мақсадимизга эришдик. Стадионда бизни ажойиб тарзда қўллаб турган мухлисларимизга катта раҳмат айтаман. Бугун киритган ҳар иккала голимни мухлисларга бағишлайман.\nНўъмон Ҳасанов: «Бунёдкор»ни ўз майдонида мағлуб этишни ҳамма ҳам эплай олмайди\n3-08-2018, 15:50, Спорт\nНўъмон Ҳасанов: "Бугун ўйин курашларга бой тарзда бўлди"\n30-07-2018, 06:00, Спорт\nНўъмон Ҳасановни хурсанд этган нарса нима?\n19-07-2018, 09:27, Спорт\n21-04-2018, 21:57, Спорт\nНўъмон Ҳасанов: “Ғалаба мухлисларимиз учун совға бўлди”\n1-04-2018, 08:20, Спорт\nНўъмон Ҳасанов: “Биз ҳамиша чиройли футбол кўрсатишга ҳаракат қиламиз”\n26-08-2017, 20:20, Спорт